Бишкекда Азимжон Асқаровнинг суди давом этмоқда\n12 август 2020, Тошкент вақти: 00:11\nСуднинг навбатдаги йиғилишида Азимжон Асқаров кўрсатма бериб, қийноқларга солингани ортидан ўзига нисбатан билдирилган айбларни тан олишга мажбур бўлганини айтди. Асқаров 2010 йилги Ўш воқеаларидан олдинроқ ҳукумат аъзоларини Бозорқўрғон туманига номаълум одамлар қурол олиб келаётганидан огоҳлантирганини, аммо ҳукумат расмийлари бу билдирувга эътибор бермаганини ҳам таъкидлади.\nЧуй вилоят судида этник ўзбек ҳуқуқ фаоли Азимжон Асқаров ишини қайта кўриб чиқиш жараёни давом этмоқда. Суднинг навбатдаги йиғилишида Асқаровнинг кўрсатмалари тингланди. Ҳуқуқ фаоли Ўш қирғинини пайтида Бозорқўрғон туманида тартибсизликларни уюштиришда ва милиция ходими Миқтибек Сулаймановни ўлдиришда иштирок этмаганини билдирди.\n-Қамоққа олинганимидан кейин биринчи ва иккинчи кунлари мени фақат калтаклаш билан шуғулланишди. Менинг бошимга тўппонча билан уриб, бошимни ёришганидан сўнг терговчиларнинг ҳамма саволларига тасдиқ жавобини беришга мажбур бўлдим. Бошимдан қон томчилаб турган бир пайтда менга айбларимни тан олганим тўғрисидаги ҳужжатга қўл қўйдиришди. Бу ҳужжатга ҳам қон томиб қолганини сезишганидан кейин бир неча кун ўтиб, уни менга яна қайта ёздиришди. Чап қўлим билан бошимни уқалаб, ўнг қўлим билан тушунтириш хати ёзганман, -деди Азимжон Асқаров.\nОктябрь ойидан бери давом этаётган суд жараёнларида қатор гувоҳлар Азимжон Асқаров ҳақиқатан ҳам аёвсиз қийноқларга солингани ҳақида кўрсатма беришган. Кўплаб гувоҳлар эса Асқаровни тартибсизликлар бўлган ва милиция ходими ўлдирилган жойда кўрмаганини билдиришган.\n2010 йилда қамоққа олингунига қадар Асқаров Жалолобод ва Бозорқўрғон милициясида ҳамда прокуратурасида коррупция ҳолатлари, одамларнининг қийноққа солинишига қарши курашиб келган. Бунинг ортидан кўплаб милиция ходимлари ишдан бўшатилиб, айримлари жиноий жавобгарликка ҳам тортилган эди.\nШундан келиб чиққан ҳолда Асқаров судда ўзига нисбатан жиноят иши ўч олиш мақсадида соҳталаштирилганини айтди. Ҳуқуқ фаоли ишини ўрганган халқаро ташкилотлар ҳам Асқаровга нисбатан жиноят иши соҳталаштирилганига ишонилишини кўп йиллардан бери айтиб келадилар.\nАсқаров судда берган кўрсатмасида 2010 йилнинг июлида Бозорқўрғон туманига номаълум шахслар қурол олиб келгани тўғрисида ўша пайтдаги мудофаа вазири Исмоил Исақовни огоҳлантиргани, аммо вазир бу билдирувни эътиборга олмаганини ҳам маълум қилди.\nАсқаровга кўра, 2010 йилда Бош вазирнинг кучишлатар тузилмалар бўйича ўринбосари Азимбек Бекназаров ва ўша пайтдаги Омбудсмен Турсунбек Акун уни қамоқдан бўшатишга ваъда берган.\nБироқ Озодлик радиоси саволига жавоб берган Азимбек Бекназаров Асқаровга бундай ваъда берганини рад этди:\n-Мен суднинг ишига аралашган эмасман. Бу тергов ва суд органларининг ваколати. Судга ҳам, терговчига ҳам бу тўғрида ҳеч қандай кўрсатма берган эмасман, -деди Азимбек Бекназаров.\nОмбудсмен лавозимида ишлаб турган пайтда Озодлик радиосига Азимжон Асқаровни умрбод қамоқ жазосидан озод қилиш бўйича халқаро қўмита тузиш ташаббусини кўтаргани ҳақида бир неча марта гапирган Турсунбек Акун эса Азимжон Асқаровнинг қийноқларга солингани тасдиқланмаган, деб маълум қилди:\n-Азимжон Асқаровнинг калтакланганини текшириш бўйича тузилган комиссия унинг қийноқларга солингани фактларини аниқлай олган эмас. Бу гап тасдиқланмаган, -деди Турсунбек Акун.\nЧуй вилоят судининг 1 ноябрда ўтган йиғилишида гувоҳлар аёвсиз калтакланганлари оқибатида Асқаровга қарши кўрсатма беришга мажбур бўлганини айтган эдилар.\nАсқаров ишини қайта кўриб чиқиш Чуй вилоят судида октябрь ойида бошланган.\nСуд жараёнини халқаро ташкилотлар вакиллари ва Европа Иттифоқи давлатлари дипломатлари кузатиб бормоқда.


Олимлар 17 йилдан бери ўзга сайёраликларнинг сигнали деб қабул қилиб келган сигналлар микротўлқинли печники бўлиб чиқди » Ўзбекистон янгиликлари – Zamin.uz\n14-05-2015 | 23:29\nZAMIN.UZ / Технология / 14 Май 2015 года631\nАвстралиялик олимлар 17 йилдан бери ўзга сайёраликларнинг сигнали деб қабул қилаётган сигналлар аслида микротўлқинли печнинг сигналлари бўлиб чиқди. Австралия обсерваторияларидан бирининг “Паркс” номли кучли телескопи бу сигналларни илк бор 1998 йилда қайд қилган, деб ёзади Kun.uz.Олимлар 1998 йилдан бери бу сирли ахборотни қайд қилиб, ўрганиб келишган. Улар бу сигналларни Ер сайёраси яқинида жойлашган қандайдир объект узатяпти, деб тахмин қилишган. “Паркс” телескопи 2 сония давом этадиган бу сигналларни йилига 2 марталик даврийлик билан қабул қилиб келган.Обсерваторияда янги қурилма келтирилгандан кейин кўп йиллик меҳнат ва узоқ йилдан бери кутилган алоқага чиқишга умид бирданига пучга чиқди. Сигнални тарқатаётган сирли манба обсерваториянинг ошхонасида ўрнатилган оддий микротўлқинли печь бўлиб чиқди.\nЎқишни тавсия қиламиз Олимлар Юпитер йўлдошида океан борлигини тасдиқлади\n14:36 / 18-02-2015\nАмерикалик қария уйида қирқ йилдан бери безоғлиқ турган арчани сақлаб келмоқда\n19:43 / 27-12-2014


Олтмиш халқнинг бир ярим миллиондан ортиқ китоби жамланган маконга ташриф буюринг\n30261 Ўқиш режими + -\nОлтмиш халқнинг бир ярим миллиондан ортиқ китоби жамланган маконга\nБАА, Шаржа амирлигида ўтказилаётган китоб ярмаркаси ҳозирги куннинг энг муҳим воқеларидан ҳисобланади. Ушбу ярмарка ҳақиқий китобсеварлар учун чинакам байрам десак муболаға бўлмайди. У дунёнинг энг катта китоб ярмаркалари орасида учинчи ўринда туради. Унда машҳур адибларнинг энг сара китобларидан тортиб ҳаваскор ёзувчиларнинг янги нашр этилган асарларигача намойиш этилмоқда. Ярмарка 1650 нафар томошабинни қабул қила оладиган Шаржа Экспо Марказида шу йилнинг 1 ноябрида 11 ноябригача ҳар куни иш олиб боради ва етти ёшдан етмиш ёшгача меҳмонларни бепул қабул қилади. Бу йилги ярмарканинг мавзуси “Дунё менинг китобимда” деб номланган, унда илм-фан, техника, маданият, дин, фалсафа ва бошқа соҳаларга тааллуқли машҳур адабий намуналар намойиш этилмоқда. Тадбирнинг фахрли меҳмони Буюк Британия ҳисобланиб, ярмарканинг асосий мақсадлардан бири инглиз адабиёти ютуқларини намойиш этиш ва БАА давлати билан маданий ришталарни янада мустаҳкамлашга қаратилган.\nБу ер болажонлар учун ҳақиқий кўнгилочар маскан ва кашфиётлар оламига айланди десак бўлади. Кичкинтойларга бағишланган турли мавзулардаги талай китоблар тақдимотлари ва ҳар хил машғулотлар, кўнгилочар ўйинларнинг ўтказилиши уларни хушнуд этмоқда. Болаларга бемалол ўз қобилиятларини намойиш эта оладиган санъат асарлари яратишга, қизиқарли машғулотлар ва ақлни чархловчи ўйинларни ўйнашга имкон берадиган махсус бурчаклар яратилган. Мактаб ўқувчилари учун эса мактаблардан бепул саёҳатлар уюштириш учун ярмарка ташкилотчилар томонидан таклифлар берилган. Ярмарка маданият ва санъатга оид ташкилий масалаларни ҳам аъло даражада йўлга қўйган. Тадбирда Жаҳон Гиннес рекорди китобига кирган турли мамлактлар ошпазларини, харид қилинган китобларга ўз дастхатларини қўйиб бераётган машҳур ёзувчиларни ҳам учратиш мумкин. Бу йилги ярмаркада диққатга сазовор ҳодисалардан яна бири диний ва исломий китобларнинг қадимги нусхалари ҳам намойишга қўйилганидир.\nАнглиянинг Бирмингем Университети томонидан тақдим этилган бундан 1350 йил аввал ҳайвон терисига ёзилган тўрт вароқли Қуръон қўлёзмаси кўпчиликнинг диққатини тортди. Ҳажазий усулида ёзилган ушбу қўлёзма Париждаги тўрт вароғи йўқолган Қуръон китоби ёзуви билан мос тушади. Марказнинг катта хонасида бу ҳақида кўплаб маълумотларни монитор орқали билиб олиш имкони бор. Шу билан бирга, Марказда 1649 йили Қуръонни биринчи марта инглиз тилига таржима қилинган асл нусхасини ва Европа сайёҳининг Каъбатуллоҳни илк бора туширган суратини ҳамда бошқа муҳим исломий манабаларни ҳам кўришингиз мумкин.\nАгар шу кунларда БАА ташриф буюришни режалаштираётган ёки бу ерларга сафар қилаётган бўлсангиз, албатта ушбу ярмаркага ташриф буюринг.\nБААдан мухбиримиз Раҳнамо Ҳасанова "Муслимаат" учун махсус\nМактаб деган сўз тилимизда қанчалик кенг маъно англатмасин, унинг ўзагида китоб борлиги учун ҳам биз энг аввал таълим даргоҳини, умумтаълим мактабини тушунамиз. давоми...\n18:48 / 26.05.2021 6064\nКир ювиш кукунлари хусусида\nЯхши кир ювиш воситаси тозалик гарови саналади. У ювилаётган мато ҳиди ва сифатини кўнгилдагидек қилиши лозим. Кир ювишда эса иш бажарувчининг тажрибалилиги давоми...\n20:38 / 25.01.2017 2681\n09:20 / 09.01.2017 2592\n«БИРИНЧИ УСТОЗИМ ОТАМ ЭДИ» Шайх Муҳаммад Содиқ Муҳаммад Юсуфнинг қизи Москва Ислом институти талабалари билан учрашди\nМаълумки, айни кунларда Одинахон Муҳаммад Юсуфнинг Россияга сафари давом этмоқда. Турли учрашувлар, давра суҳбатлари ва жонли мулоқот тарзида кечаётган давоми...\n02:04 / 16.05.2018 2641\n11:17 / 14.01.2020 157300


Лотин ёзувига асосланган алифбо таҳририга оид қонун лойиҳаси муҳокамага қўйилди\n18 май 2022, Тошкент вақти: 00:44\nЎзбекистонда лотин ёзувига асосланган ўзбек алифбосининг янги версияси лойиҳаси муҳокамага қўйилди. Ўзбекистон Фанлар академияси томонидан ишлаб чиқилиб, regulation.gov.uz сайтида 16 март куни ёйинланган қонун лойиҳасига мувофиқ, янги алифбодан 28 ҳарф, битта ҳарфлар бирикмаси ҳамда тутуқ белгиси ўрин олган.\nЛойиҳада Ғ ғ ҳарфини Ḡ ḡ шаклида, Ў ў ҳарфини Ō ō шаклида, Ш ш ҳарфини Ş ş шаклида, Ч ч ҳарфини эса Ç ç шаклида қўлланиш тавсия этилган. Бу билан ўзбек алифбоси бошқа туркий давлатларда лотин ёзувига асосланган ҳолда қўлланиладиган алифболарга максимал даражада яқинлаштирилган. Айни пайтда алифбонинг янги версиясида ng қўшҳарфи нима сабабдан қолдирилгани тушунарсиз.\nЛойиҳа муҳокамаси шу йил 31 мартигача давом этади.\nЎтган ой Ўзбекистон ҳукуматининг 2023 йил 1 январидан лотин ёзувига асосланган ўзбек алифбосига босқичма-босқич ўтиш ҳақидаги қарори эълон қилингани ҳақида Озодлик аввалроқ хабар қилган.\nЎзбекистонда лотин ёзувига асосланган алифбога ўтиш ҳаракати 1993 йилда қабул қилинган қонун билан бошланган.


БАЙРАМИНГИЗ МУБОРАК БЎЛСИН, АЗИЗ ТАЛАБА – ЁШЛАР! | | Karakalpak state university\nKarakalpak state university > ЯНГИЛИКЛАР > Янгилик > БАЙРАМИНГИЗ МУБОРАК БЎЛСИН, АЗИЗ ТАЛАБА – ЁШЛАР!\nЎзбекистон тараққиётининг янги босқичида мамлакатимиз ёшлари етакчи куч сифатида майдонга чиқмоқда. Бугун ёшларнинг давлат ва жамият бошқарувида, иқтисодиётнинг барча соҳаларида ва ижтимоий ҳаётда фаолликлари яққол кўзга ташланмоқда.\nЁшлар сенатор, депутат, ҳоким, давлат ташкилоти раҳбари ёки ўринбосарлари, олий таълим муассасаси ректори, шунингдек, замонавий технологиялар асосида фаолият олиб бораётган йирик корхоналарни бошқараётган тадбиркорлардир.\nАлбатта, бундай натижага ўз ўзидан эришиб бўлмайди. Бунинг замирида Давлатимиз раҳбари томонидан ёшларга билдирилаётган юксак ишонч, кенг имкониятлар ётибди.\nБугун ёшлар учун барча эшиклар очиқ. Билдирилган юксак ишончга муносиб бўлиш, Ватанимизга садоқат билан хизмат қилиш уларнинг олий мақсадига айланган.\nЎсиб келаётган ёш авлод эса улардан ўрнак олиб, юртимизда ёшлар учун яратилган имкониятлардан унумли фойдаланган ҳолда, келажакда ўзлари танлаган соҳанинг малакали мутахассиси бўлиш учун бугун таълим муассасаларида чуқур ва пухта билим олишга интилмоқдалар.\nТаъкидлаш жоизки, олий, профессионал, касб-ҳунар ва ўрта махсус таълим муассасаларида 674 527 нафар ёшлар таҳсил олиб, уларнинг 32 586 нафари академик лицей ўқувчилари, 173 480 нафари касб-ҳунар коллежлари ва 468 461 нафари олий таълим муассасалари талабаларидир. Шу билан бирга, тизимда 14 319 нафар ёш мутахассислар фаолият олиб бормоқда. Улар мамлакатимизнинг ижтимоий-иқтисодий, сиёсий-ҳуқуқий ва маънавий-маърифий соҳаларда тараққий этиши йўлида муносиб ҳисса қўшиб келмоқдалар.\nШундай шижоатли ёшларимиз қаторида касб-ҳунар коллежларини тамомлаётган ўқувчилар ҳам ўзининг муносиб ўрнига эга. Жорий 2020/2021 ўқув йилида республикамиздаги\n170 мингдан зиёд ана шундай ёшлар ўз қизиқишлари бўйича касб-ҳунар эгаллаб, катта ҳаётга қадам ташламоқда.\nСўнгги уч йилда олий таълим муассасаларига ёшларни қамраб олиш даражаси кескин ошди. Бу йилдан бошлаб, республикамизда меҳнат бозорида талаб юқори бўлган касблар бўйича ёшларни касб-ҳунарга ўргатишнинг мутлоқ янги тизими жорий этилаётгани мамлакатимиз ёшларининг ўз олдига қўйган орзу-интилишларининг рўёбга чиқишида муҳим омил ҳисобланади.\nАйниқса, қизларимизга олий таълим олишлари учун қўшимча имтиёзлар берилаётгани янада қувонарли. Ўзбекистон Республикаси Президентининг қарорига мувофиқ 2020/2021 ўқув йили қабулидан бошлаб, Ўзбекистон Республикаси Маҳалла ва оилани қўллаб қувватлаш вазирлигининг тавсияномасига эга бўлган хотин-қизлар учун бакалавриатнинг кундузги таълим шакли бўйича қўшимча тўрт фоизли давлат гранти асосидаги қабул кўрсаткичлари ажратилган. Мазкур имконият юртимизда илм-маърифатнинг янада равнақ топишига, миллатимиз маънавиятининг янада юксалишига хизмат қилиши шубҳасиз. Ўз ўрнида, биз барча билимга чанқоқ ёшларимизни Ўзбекистон талабалари сафида кўришдан, уларга ўз эзгу ниятларини рўёбга чиқаришда малакали билим бериш ва Ватанимиз учун ҳар томонлама етук шахс бўлиб камол топишларига хизмат қилишдан мамнунмиз.\nСиз она Ватанимизнинг суянчи ва порлоқ истиқболисиз!\nБуюк Ўзбекистонни барпо этишдек улкан мақсад билан катта йўлга чиққан янги Ўзбекистонимизнинг тақдири билан ўз тақдирингизни боғлашингизга ишонамиз!\nМамлакатимизнинг умидли келажаги бўлган Сиз ёшларни, 30 июнь – Ёшлар куни билан Ўзбекистон Республикаси Олий ва ўрта махсус таълим вазирлиги жамоаси номидан табриклайман!\nБугун абитуриент бўлган ёшларимизни талаба сифатида, олий таълим муассасаларини битираётган ёшларимизни мутахассис сифатида, илмий изланиш олиб бораётган тадқиқотчи ёшларимизни фалсафа ёки фан доктори сифатида табриклаш насиб қилсин.\nБарчангизга соғлик ва омонлик, омад ва муваффақият тилаб қоламан!\nNewer «ЯНГИ ЎЗБЕКИСТОННИ, АЛБАТТА, ЁШЛАР БИЛАН БИРГА ҚУРАМИЗ!»\nOlder Танлов Ғолиблари Аниқланди


Қозоқ сиёсатшунослари Ўзбекистонни Қозоғистон таркибига қўшиб олишни таклиф қилишди | IDROK.UZ\nҚозоқ сиёсатшунослари Ўзбекистонни Қозоғистон таркибига қўшиб олишни таклиф қилишди\nҚозоғистонга нисбатан Ўзбекистон ва Қирғизистондан янграган ҳудудий даъволарга нисбатан қозоғистонлик машҳур сиёсатшунос Данияр Ашимбоев «Vласть» журналига берганинтервьюсида жавоб берди. TengriNews хабарига кўра, сиёсатшунос «Ўзбекистон ва Қирғизистонни мухторият мақомида Қозоғистон таркибига қўшиб олиш масаласини кўриб чиқишни» таклиф қилган.\n«Бунда гап хоҳланг аннексия ҳақида, хоҳланг минтақанинг энг кучли ва барқарор буюк давлат қаноти остида Марказий Осиёнинг тинч бирлашуви ҳақида бориши мумкин», – дея қайд этади сиёсатшунос.\nУнинг сўзларига кўра, минтақада Қозоғистоннинг етакчилик қилиши тарихий жиҳатдан ҳам тўғри ҳисобланади. «Минтақамизда қозоқ қабилалари (хуннлар, Турк ҳоқонлиги, Мўғул империяси ва унинг авлодлари) етакчилик қилган. Шунингдек, Бухоро хонлигида қипчоқлар сулоласи, Хива хонлигида эса қўнғиротлар ҳукмронлик қилганини ҳам ёдга олиш мумкин. Охир-оқибат, Тошкентнинг ўзи Қозоқ хонлиги пойтахти бўлган», – дея тушунтиради Ашимбаев.\nМутахассиснинг сўзларига кўра, қозоқ давлатчилиги модели етакчилигида бирлашган давлатни тузиш иқтисодий, ижтимоий ва сиёсий жиҳатдан катта самара бериши мумкин.\nҚозоғистонлик бошқа бир сиёсатшунос – Марат Шибутов эса келажакда Ўрта Осиё республикалари чегаралари қайта кўриб чиқилиши эҳтимолини инкор этмайди. «Марказий Осиё минтақасидаги чегараларнинг аксарияти табиий эмас. Келажакда барибир бир кун келиб вазият чегараларни қайта кўриб чиқишни тақозо қилади. Бунга тайёр туриш керак», – дейди Шибутов.\n«Чегара анклавларсиз бўлиши керак. Ҳозирда мавжуд баҳсли вазиятлар эса вақти келиб албатта ҳал этилади. Бу Қозоғистонга ҳам тааллуқли бўлиши мумкин. Югославия тажбираси шуни кўрсатмоқдаки, ҳар вақт ҳар нарсани бўлиб олиш мумкин. Агар маълум бир даражада истак бўлса», – дея қўшимча қилди Шибутов Total.kz интернет-нашрига берган интервьюсида.\nШундан келиб чиқиб, Шибутов Қозоғистон ҳукуматини ҳарбий соҳани имкон қадар кўпроқ молиялаштиришга чақирди. Сиёсатшуноснинг маълумоларига кўра, ҳозирги кунда Қозоғистон армияси учун тахминан икки миллиард доллар маблағ сарфланмоқда ва ҳарбийлар сони 49 минг нафарни ташкил этади, худди шу вақтда Ўзбекистонда эса ҳарбий соҳа учун тахминан уч миллиард доллар ажратилмоқда ва армияда 67 минг ҳарбий бор.\nTengriNews’нинг эслатишича, Қозоғистонга нисбатан ҳудудий даъволар эълон қилишни ўзбекистонлик академик Рустамжон Абдуллаев, шунингдек, Қирғизистоннинг Талас вилояти аҳолиситаклиф қилганди. Қайд этиш жоиз, мақоласи 12news.uz (ҳозирги вақтда ўчириб ташланган мақола Google кэшида сақланиб қолган; мақолани “Фундаментал иқтисодиёт” журнали сайтида ҳам ўқиш мумкин) интернет-нашрида чоп этилган ўзбекистонлик академикнинг мақоласида, Қозоғистондан ташқари, Туркманистон, Тожикистон, Қирғизистон, Арманистон, Украина ва ҳатто Россия Федерациясига нисбатан ҳам ҳудудий даъволар эълон қилиниб, тарихий Олтин Ўрда давлатини тиклаш таклифи ўртага ташланган эди.


ЁШЛАР ИТТИФОҚИ ВИЛОЯТ КЕНГАШИ ТОМОНИДАН 10 МИНГ ДОНА ТИББИЙ НИҚОБ БЕПУЛ ТАРҚАТИЛДИ - AUZ.UZ\nЁШЛАР ИТТИФОҚИ ВИЛОЯТ КЕНГАШИ ТОМОНИДАН 10 МИНГ ДОНА ТИББИЙ НИҚОБ БЕПУЛ ТАРҚАТИЛДИ\nунё халқларини воҳимага солаётган коронавирус инфекциясини енгишда ҳамжихатлик ҳар доимгидан ҳам зарур. Республикамизда ҳам вируснинг кенг тарқалишини олдини олиш бўйича қатор чора-тадбирлар белгиланиб, амалий ишлар олиб борилмоқда.\nЁшлар иттифоқи вилоят кенгаши ҳам савобли ишларни бажармоқдалар. Андижон шаҳридаги марказий деҳқон бозори атрофида кенгаш вакиллари ҳамда "Face Mask" MChJ корхонаси тадбиркорлари ҳамкорлигида аҳолига 10 минг дона тиббий ниқоб, 2 минг жуфт қўлқоп (перчатка)ни бепул тақдим этдилар. Шу кунгача ёшлар аҳоли гавжум жойларда 20 мингтага яқинтавсия-тарқатма материаллар тарқатдилар.\n- Шошилишда тиббий ниқобсиз чиққан эканман, - дейди фуқаро Ойгул Ботирова. – Бозорга ҳам киритишмаётган эди. Шу ўғилларимга раҳмат ниқоб беришди. Ўзим ҳам анча беҳовотир бўлдим.\nСаҳоватли кишиларимиз томонидан бу акциялар давом этмоқда.


Пишлоқдан саватчалар - ичида салати бор!\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Пишлоқдан саватчалар - ичида салати бор!\t15:19, 18 ноябрь 2016\tЗарур масаллиқлар (6 кишилик): 200 гр. пишлоқ, 100 гр. қайнатилган товуқ гўшти, 50 гр. қуритилган нон (сухари), 1 та қизил булғор қалампири, 1 ош қошиқ зайтун ёғи, 1 чой қошиқ лимон шарбати, салат барги, кўкатлар, туз, мурч.\nТайёрланиши: 1. Пишлоқни қирғичдан ўтказинг. Кейин қоғоз тўшалган патнисга айлана шаклида солиб, 200 даражада қиздирилган газ печига 4-5 дақиқага қўйинг.\n2. Пишлоқларни печдан олгач, стакан ёрдамида суратдагидек қилиб саватчалар ясанг.\n3. Товуқ гўштини тўртбурчак, қизил булғор қалампири, салат барги ва кўкатларни майдароқ қилиб тўғранг. Кейин ҳаммасини аралаштириб, туз, мурч сепинг.\n4. Салатни эҳтиёткорлик билан пишлоқли саватчаларга солинг. Кейин зайтун ёғи ва лимон шарбати солиб, туз, мурч сепинг. Юзасини қуритилган нон ва майдаланган кўкатлар билан безатинг.


Нукусда 263 миллион сўмлик қўлбола алкоголь савдоси тўхтатиб қолинди\nНукусда 263 миллион сўмлик қўлбола алкоголь...\n28.02.2019 21:00 0 207\nНукус шаҳрида истиқомат қилувчи Қ.Қ. шу кунгача ўз уйида ноқонуний равишда давлат рўйҳатидан ўтмасдан савдо фаолиятини юритиб келгани маълум бўлди. Назорат тадбирида фуқарога тегишли бўлган қўлбола ҳар хил ўлчамдаги 27 минг 547 дона, жами баҳоси 263 миллион 619 минг 500 сўмлик алкоголь маҳсулотлари ашёвий далил сифатида олинди.\nҚорақалпоғистон Республикаси давлат солиқ бошқармаси маълумотига кўра, ушбу тадбиркорнинг савдо дўконида эса алкоголь маҳсулотлари сотиб келинганлиги аниқланиб, жами баҳоси 59 миллион 592 минг 500 сўмлик яъни, 3310 дона алкоголь маҳсулоти вақтинча сақлаш учун расмийлаштирилиб олинган.\nШунингдек, тадбир давомида Наухан Бағ кўчасида истиқомат қилувчи фуқаро К.У. нинг давлат рўйхатидан ўтмасдан савдо-сотиқ ишларини юритиб келганлиги маълум бўлди. Фуқарога тегишли бўлган жами баҳоси 1 миллион 40 минг сўмлик қўл бола усулда тайёрланган алкоголь маҳсулотлари далилий ашё сифатида олинди.\nсолиқ алкогол Нукус\nИқтисодиёт 21/11, 21:51


Узбекистонлик экспортчи мева-сабзавот етиштиришдаги муаммоларни санаб утди – КУН УЗ\nГлавная / Сиёсат / Узбекистонлик экспортчи мева-сабзавот етиштиришдаги муаммоларни санаб утди\n04.01.2020\tСиёсат Comments Off on Узбекистонлик экспортчи мева-сабзавот етиштиришдаги муаммоларни санаб утди 32 Показы\nУзбекистон баргак (данаксиз туршак) етиш тириш буйича дунёда иккинчи, урик ва кишмиш етиштириш буйича туртинчи, кора олхури ва гилос етиштириш буйича бешинчи, олхури ва шафтоли етиштириш буйича еттинчи ва туккизинчи, узум етиштириш буйича ун еттинчи уринда туради. Бу хакда дея Caravan Gardens компанияси бош директори Жамшид Абдуллаев бугун Тошкентда бошланган «Umid 2.020» халкаро конференциясидаги чикишида айтиб утди.\nВестминстер университети битирувчиси булган Жамшид Абдуллаевнинг таъкидлашича, экспорт сохасидаги тусикларнинг олиб ташланиши экспорт хажмининг кескин ошишига олиб келган. У буни узи рахбарлик килаётган компания мисолида курсатиб берди.\n«Мен 2019 йилда Узбекистондан 3 млн 347 минг долларлик мева-сабзавотларни экспорт килдим. 2018 йилда бу курсаткич 2 млн 129 минг, 2017 йилда 863 минг, 2016 йилда 257 минг долларни ташкил килган эди. Конвертациянинг эркинлашуви, экспорт чекловлари, сохадаги яширин соликлар ва экспорт килинадиган махсулотлар учун олдиндан туловнинг бекор килиниши, экспорт килувчиларга Марказий банкдан накд пул берилиб, уларнинг томорка эгаларидан махсулотларни накд пулга сотиб олишига имкон берилиши компаниямнинг экспорт хажми кескин ошишига хизмат килди.\nБиргина давлат томонидан экспорт сиёсатининг либераллашуви натижасида компаниямнинг махсулот айланмаси шу даражагача кутарилди. Холбуки, 2016 йилдаям шунча одам ишларди фирмамда, хозир хам шунча одам ишлайди», дея Caravan Gardens компанияси бош директори Жамшид Абдуллаевнинг сузларидан иктибос келтирмокда Kun.uz мухбири.\nУзбекистон мева-сабзавотларини асосан Россия, Хитой ва Бирлашган Араб Амирликларига экспорт киладиган мутахассиснинг сузларига кура, сохада ижобий тенденциялар билан бир каторда ечимини кутаётган масалалар хам талайгина. Жумладан, Узбекистонда мева-сабзавот селекциясининг тухтаб колгани, жахон бозорида талабгир булган, узок муддат сакланадиган янги навлар яратилмаётгани, Узбекистоннинг кайси худудида кандай махсулот етиштирилиши, экспортчилар узига керак микдордаги мева-сабзавотни битта кулдан каердан олишни халигача билмаслиги, бу борада худудларда ахборот-тахлил марказларининг йуклигини таъкидлади. Шунингдек, у транспорт-логистика борасида куп йиллар кийнаб келган муаммоларга ечим топилгани асносида хамон махсулотларни кадоклаш муаммолигича колаётганига ургу каратди.\n«Хитой гилосни 15 доллардан олишга тайёр. Лекин уларнинг тасаввуридаги гилос билан биз биладиган гилоснинг уртасида катта фарк бор. Таваккал килиб Хитойга олиб борилган тонналаб гилоснинг 10 фоизигина уларнинг талабига жавоб беради, колганини кайтаришади. Россия ва БАА билан хам шунга ухшаш муаммо бор. Махсулотларимиз у ерда асосан зараркунандаларни деб чикитга чикиб кетмокда. Россияда махсулот таркибида кандайдир хашорат аникланса, бутун бошли партияни йук килишади. Шу сабабли хозир узимизда хам лабораториялар ташкил этилди, экспорт учун мулжалланган махсулотларни аввал шу ерда текширувдан утказяпмиз. Бу эса йукотишларнинг олди олинишига хизмат киляпти.\nСелекция масаласи катта муаммо. Масалан, Россиядан бир хил катталикдаги булгор калампирига катта микдорда буюртма булиб колади гохида. Афсуски, Узбекистонда бундай сифатдаги махсулотни катта микдорда топиш хозирча имконсиз. Бу эса махсулотлар навларини кайта куриб чикиш, узок вакт сакланадиган, экспорт килаётганда йулда сифати бузилиб колмайдиган, хориждаги дуконлар ва савдо марказлари огринмай оладиган махсулотларни етиштиришни йулга куйишимиз керак», дейди Жамшид Абдуллаев.\nПред. Узбекистонда айрим талабаларнинг укишини бошка йуналишга кучириш такиклаб куйилади\nСледующая «Америкага улим!»: Шиалар генерал Сулаймоний билан видолашмокда ва турли давлатларда намойишлар утказишмокда\nТошкент давлат иктисодиёт университетида олий маълумотли кадрлар тайёрлаш тизимини тубдан такомиллаштириш чора-тадбирлари кабул килинади Фото: …


ОРЗУЛАР ПОЙДЕВОРИ » ПастДарғом ҳақиқати\nБош сахифа » ЯНГИЛИКЛАР » ОРЗУЛАР ПОЙДЕВОРИ\n| 7-04-2018, 14:57 |\nҲар дақиқаси ғанимат саналган экин-тикин мавсуми. Томорқа, далаларда иш "қайнаяпти". Эртанги ризқ-рўзидан умидвор киши кетмон чопиб, фаровон турмуш, тўкин дастурхон учун замин ҳозирламоқда. Мавсум тиғиз. Ниҳол қадаш, уруғ сепиш ишлари узоғи билан ўттиз кун. Президентимиз Шавкат Мирзиёев 23 март куни қишлоқ хўжалигини жадал ривожлантириш ва ислоҳотларни чуқурлаштириш бўйича ишлар натижадорлигига бағишланган йиғилишда таъкидлаганидек, "…Агар ҳозир экмасак, кейин кеч бўлади".\n983 та хонадондан иборат «Илм» қишлоғининг томорқалари 202 гектар экан. Келтирилган бу рақам қишлоқ хўжалик экинлари етиштириш эвазига ҳудуд аҳолисини озиқ-овқат маҳсулотлари билан таъминлаш, эҳтиёждан ортиғини бозорга чиқариб сотиш, даромад олиш учун катта имконият. "Чўп суқсанг, кўкарадиган еримиз бор, меҳнатсевар халқимиз бор. Лекин томорқа ерларидан-шундай катта резервдан фойдаланмаяпмиз...". Юртимиз раҳбарининг бу гапларида жон бор. Маҳаллага ёндош кўчадан мактаб томон борарканмиз, ўнгу-сўл тарафдаги (ҳовлилар девор билан ўралмаган) томорқаларга қараб фарқсиз ўтолмадик. 15-20 сотихча чиқадиган бир нечта томорқа "эгасиз"дек, ўт босган. Кўринишдан бу ҳовлиларга яқин орада инсон қадами етмагандек. Хонадон олдида бир-икки туп дарахт бор халос. Умидли инсон эртаси учун бугун ҳаракат қилади. Фарзандлари, набиралари тотиниши учун дарахт экади, экин қилади. Бўм-бўш томорқаларга маъноли қарашимизни англаган ҳамроҳимиз изоҳ берди.\n- Мана шу хонадон эгаларига томорқа бўш қолмаслиги, экин қилиш хусусида кўп бора, айтилган. Лекин натижа йўқ. Икки уйнинг ҳам эркаклари Россияга ишлаш учун кетишган.\n"Пултопар" бўли б хорижда ишлаб юрганлар томорқасидан шу пулни топиши мумкин эмасми? Саволга жавобни қишлоқнинг бошқа томорқаларидан излаймиз.\n40-50 тупдан ортиқ мевали дарахтлар қийғос гуллаган ҳовли беихтиёр йўловчилар эътиборини тортади. Маҳалла котиби билан ана шу хонадонга кирдик. Уй олдидаги турфа гуллар боққа, ён тарафдан картошка, сабзи экилган томорқага, кўзни қувнатиб ўсаётган саримсоқпиёзларга уланиб кетган.\n- Ҳовлингиз каттагина экан, - дедик хонадон бекаси Мавжуда Давировага салом-аликдан сўнг.\n- Икки рўзғорм из. Тўр тараф ўғлимнинг томорқаси. Келиним билан қўшни бўл¬ганлигим боис, девор тортилмаган, - деди у киши. Сўнг томорқадаги экин-тикинларга эътибор қаратаётганимизни кўриб, уста деҳқондай тушунтира кетди. - Хўжайиним фермер хўжалигида ишлайди. Ўғлим хорижга ишлашга кетган. Ерни ҳоритган, хор бўлади, дейишади. Шунинг учун бир қарич ерни ҳам бўш қолдирмаймиз. Ҳар йили икки марта ҳосил олаяпмиз. Хуллас, томорқани келин иккаламиз эплаймиз. Боғнинг меваси қишу ёз икки рўзғорга етиб ортади. Ернинг қолган қисмига картошка, сабзи экилган. "Қўш¬ни" томорқага куз фасли 100 кило саримсоқпиёз экилди. Ўртача 1 тонна атрофида ҳо¬сил оламиз. Такрорий экилган картошка ҳосилдорлиги ҳам 1,5 тоннадан кам бўлмайди.\n"Қўлдан берганга қуш тўймас", деган мақол бекорга айтилмаган. Ота-бола "кўча"дан рўз¬ғорга нимадир топиб келса, келин билан бизнинг ҳам рўзғорга нафимиз уларникидан кам эмас. Шунинг ҳисобига ўғлимнинг уйи тикланди, ҳовлимиз тўла мол, бировдан кам эмасмиз.\nҚишлоқда кўплаб хонадонларнинг ҳовлисида ана шундай манзара. Айни баҳор кезлари ўтган йил кузда экилган экинлар даромад манбаига айланган. Томорқанинг хазина эканини англаганлар иссиқхоналар қуришган. У ерда етиштирилаётган помидор, бодринг, булғор қалампири, турли кўкатлар шу кеча-кундузда эл дастурхонига тортиқ қилинмоқда. Муҳими, болаларни меҳнатга ўргатиш ҳам оиладан бошланаяпти. Ўтган йили маҳаллада 20 та оила кам таъминланганлар рўйхатига киритилган. Яратилаётган имкониятлар - кредит олиш, ердан самарали фойдаланиш эвазига 14 та оила бу рўйхатдан чиқарилган. Иш излаб чет элга кетган, яқинларидан узоқда бўлганларнинг томорқалари қуриб-қақшаб ётиши боқибеғамлик, лоқайдликдан бошқа нарса эмас бизнингча. Қолаверса, томорқасидан самарасиз фойдаланаётганларга ер солиғи 3 карра миқдорда ундирилиши қонун доирасида белгиланганлигини балки ўша боқибеғамлар билишмас. Чунки, ҳудуддаги саноқлигина томорқаси хароб ҳолга келиб қолган бундай фуқароларга нисбатан кескин чоралар кўришда андиша қилинаётгани бор гап.\nҚаровсиз ҳовлилардан сал наридаги 99-мактабнинг ободончилик, кўркамлаштириш ишлари ҳам мақтагулик эмас. Таълим даргоҳининг ер участкаси инсон меҳнатига "илҳақ"лиги кўриниб турибди. Директор кабинетида бир дона ҳам хона гуллари йўқлиги ҳам ташқаридаги аҳволга монанд. Кўпчилик бундай аҳволга дарров баҳона "қалаштиради". "Сув йўқ, ер текис эмас" ва бошқа важларни келтиради. Бу ҳақда сўрамадик. Лекин жавоб юқоридагидек бўлишини ҳис қилдик. 550 ўқув¬чи икки босқичда билим олаётган мактабга ёнма-ён қурилиши тугалланмаган объект дарров киши эътиборини тортади. Қачонлардир мактаб учун қурилиши бошланган бу объект "туя гўшти егани" кўпчиликка маълум. Ўқитувчиларнинг айтишига қараганда, бу қурилиш улар эндигина мактабга борганда бошланган. 1-синф ўқувчилари улғайиб, тегишли даргоҳларда билим олиб, шу ерда иш бошлаганлари ҳисобга олинганда қарийб 40 йил бурун пойдевор қўйилган, дейиш мумкин. Афсуски, ўтган йиллар давомида бу чала қурилиш битказилишига ҳеч ким эътибор бермаган. Бу борада тегишли ташкилотларга мурожаат қилиш мактаб директорининг айтишича, "фойдасиз". Албатта, бу жавобдан биз қониқмадик. Умид қиламизки, халқ таълими бўлими мутасаддилари 40 йиллик муаммога қачон ечим бўлишини газетхонлага ҳам билдиришади.\n23-қишлоқ оилавий поликлиникасида ҳудуд аҳолисига тиббий ёрдам кўрсатилади. Наргиза Аллёрова раҳбарлик қилаётган ҚОПнинг "Тез тиббий ёрдам" хизматидан аҳоли мамнун. 2 та "Тез тиббий ёрдам" машинасида чақириқларга ўз вақтида етиб бориб, малакали хизмат кўрсатилмоқда. 5 нафар патронаж ҳамшира 5 минг аҳоли саломатлигини доимий назорат қилиб боришаркан. 450 нафар сурункали касалликка чалинган фуқаролар доимий назоратга олинган. Улардан 125 нафари болалар. Йилнинг ўтган даврида 2 нафар бола ўлими қайд этилганини ҳисобга олсак, юқоридаги мақтов гаплар "соя"да қолиб кетади. Муассаса атрофини кўздан кечириб, бунга яна бир бор ишонч ҳосил қилиш мумкин.\nЯроқсиз шприц, муолажада ишлатилган пахталар эмлаш хонаси ортига ташлаб юборилган. Бунинг салбий оқибатларини шифокорлар "билмаган" десак хато қиламиз. Муассасанинг ер участкасида ободонлаштириш ишлари номигагина қилинган. Зеро, томорқа - ризқ-насиба, мўмай даромад манбаи. Бу ҳақиқатни тушуниб етган кишилар 23 март - "Томорқага экин экиш" ойлиги эълон қилинган кунга қадар томорқасини гулдай қилиб қўйган. Илм қишлоғининг марказидамиз. Ҳудудда кўп йиллардан буён қаровсиз аҳволга тушиб қолган болалар боғчасини қайта таъмирлаш ишларига ҳам киришилган экан. Маҳалла биносидан узоқ бўлмаган масофада жойлашган боғча қурилиши жадал суръатларда давом этмоқда.\n- 120 ўринли мазкур муассасанинг қурилиш лойиҳа қиймати 1 миллиард 450 миллион сўм ҳисобланган, - дейди УЯ 64/79 жазони ижро этиш манзили қошидаги "Гўзалкент Достони" унитар корхонаси иш бошқарувчиси Тўлқин Раҳимов. - Вилоят ИИБ ҳомийлигида февраль ойидан бошланган бу қурилишга қишлоқ аҳли ҳам бош қўшган. 35 кишидан иборат бригадамиз қурилиш - монтаж ишларини олиб боришмоқда. Туман ИИБ нинг қуриқлаш бўлими ходимлари, маҳалланинг қурувчи йигитлари катта ҳашарда яқиндан ёрдам бераяпти.\n- Ҳашарда иштирок этаётган 80-100 нафар кишининг овқатланишини аҳоли навбат билан зиммасига олаяпти. Кунига 700-800 минг сўмлик озиқ-овқат тайёрлаб қурувчиларга кайфият бағишлаётган одамларимиз бор бўлсин, - деди маҳалла раиси ўолиб Рў¬зиев. Шундай саховатпешалардан бири Шовқиддин Аллаёров оиласи экан.\n- Ҳудудимиздаги 67 та фермер хўжаликлари раислари муассаса реконструкцияси учун имкониятлари даражасида кўмак беришаяпти. Замонавий боғча ишга туширилгач фарзандларимиз шу даргоҳда тарбияланади. Яна қанчалаб хотин-қизлар муқим иш ўринларига эга бўлишади. Ўзим ҳам боғчада ишлашни ният қилганман. Оиламиз билан келишиб, қурилиш ишлари тез ва сифатли поёнига етказилишига ҳиссамизни қўшишга қарор қилдик. Уйда паррандачилик билан шуғулланамиз. 750 бош товуқдан ҳар куни 600 донадан ортиқ тухум олинади. Маҳсулот ҳисобига келаётган даромадимизнинг уч ойлигини муассаса бир корпусини тўлиқ таъмирлаш харажатларга сарфладик, - деди хонадон бекаси Ойгул Раҳмонова.\nБинонинг ичкари-ю, ташқарисида иш қизғин. Қурувчилар ҳовли атрофи ўралган деворни сувоқдан чиқаришмоқда. Усталар пол, потолок, бинонинг том қисмини замонавий услубда ёпиш билан банд. Дастлаб тўлиқ таъмирдан чиққан хоналарда иситиш тизими, электр-монтаж ишлари ҳам поёнига етаётир. Ҳомийлар ва қишлоқ аҳли ҳамжиҳатлиги туфайли бунёд этилаётган объект яна саноқли кунларда фойдаланишга топширилиши шубҳасиз.\nҚишлоқ кўчаларини оралаб ортга қайтамиз. Катта йўлнинг чап томонида ястаниб ётган ғалла майсалари баҳор эпкинида чайқалади. Сал наридаги очиқ далаларда техникаларнинг қудратли овози қулоққа чалинади. Деҳқонлар ғанимат кунларда ерга чигит қадаш билан банд. Ўзбекона таомил бўйича уларга "ҳорманг, бор бўлинг" қилдик. "Маъруф, Маъмур пахта даласи" фермер хўжалиги аъзолари қўли-қўлига тегмай ишлашаётган экан.\n- 20 гектар ерда деҳқончилик қиламиз, - деди хўжалик раиси Толиб Қодиров. - Давлатимиз раҳбарининг жорий йил 23 март куни видеоселектор йиғилишидаги "Чигит экишга маблағ етмаяпти, ёқилғи йўқ", деган баҳонага ўрин қолмади, ажратилаётган маблағлар барча тадбирлар учун етади", - деган сўзлари амалда ўз исботини топмоқда. Мақсадимиз, мавжуд 8 гектар майдонда ғўза парваришлаб, камида 50 центнердан ҳосил олиш. Негаки, пахта-ғалланинг харид нархи ошди, фойда олиш имкониятимиз кенгайди. Кўпроқ даромад олиш эвазига хўжалик тармоғини яна ҳам кенгайтирамиз. Ҳозир пахта, ғалладан ташқари, 10 сотих ҳавзада балиқ урчитилаяпти, 150 дан ортиқ товуқ парваришланаяпти, яқинда асаларичилик ҳам йўлга қўйилади. Жамоамиз аъзолари 7 нафар. Техникамиз бор. 12 гектар ғалла майдони 7 марта суғорилди. Зиёдулла, Илҳом Алматовлар, Эшдавлат, Нормамат Имомовлар хўжаликда ишлаб, рўзғори тўкин бўлаётгани боис, ер унумдорлиги ошишига мўл ҳосил яратишга доимий эътибор қаратишади.\nХуллас, қишлоқда имконият катта. Гап деҳқон-хўжалиги, шахсий томорқа эгаларининг ердан унумли фойдаланишида, даромад орттириб, бири-икки бўлишида. Буни илмликлар ғайрат - шижоатида, кўкламнинг ҳар кунини қадрлаб, меҳнат қилаётганида кўрдик. Кафтдек ерни ҳам бўш қолдирмай экин экиш, яратилган имкониятлардан унумли фойдаланиш, турмуш фаровонлигини таъминлашга интилаётган қишлоқ аҳлининг орзуларига мустаҳкам пойдевор айни шу кунларда қўйилмоқда.\nКалит сўз Илм\nПастдарғомлик деҳқонлар чигит экишга киришди. Жорий йил барча фермер хўжаликлари 60 схемада уруғ...


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Гулчеҳра Эшонқулова ва Шароф Шарапов фарзандли бўлди\t01:20, 17 июль 2016\tАктриса Гулчеҳра Эшонқулова ва актёр Шароф Шараповлар кеча Туркиянинг Истанбул шахрида ота-оналик бахтига сазовор бўлдилар.\nУларнинг оиласида ўғил фарзанд дунёга келди, дея хабар беради Sayyod.com нашри. Чақалоқ 4 кило вазн билан дунёга келди.\nТурк сериалларидан таклифлар тушган ва суратга олиш ишларида хам бандлиги хақида хабарлар мавжуд. Гулчеҳранинг онаси хам Истанбулда, қўллаб-қувватлашга борган. Шарофни онаси эса Самарқандда, деб ёзади нашр.\nФурсатдан фойдаланиб уларни ушбу бахтли ҳодиса билан муборакбод этамиз.


САЙЛОВЧИЛАР ИШОНЧИНИ ОҚЛАЙМИЗ! | O'zbekiston Respublikasining Avstriyadagi elchixonasi\nУшбу саъй-ҳаракатларнинг мантиқий давоми сифатида 23 июль куни Ўзбекистон Республикаси Президенти сайлови кампаниясига старт берилди. Ҳозир сайлов кампанияси авжида. Чунки 20 сентябрдан сайловолди ташвиқоти бошланди. Бугунги кунда партиямиздан Президентликка кўрсатилган номзод Алишер Қодиров вилоятларда сайловчилар билан учрашувлар ўтказмоқда. Партия сайлов штаби томонидан ОАВ ва ижтимоий тармоқларда Сайлов кодекси нормалари асосида номзод ва унинг дастури ташвиқот қилинмоқда.\nТаъкидлаш жоизки, сиёсий партиялар мамлакат ҳаёти ҳамда фуқаролик жамиятининг муҳим институти сифатида бошқа нодавлат нотижорат ташкилотларидан фарқ қилади. Унинг давлат ҳокимиятини шакллантиришдаги ўрни ва роли ушбу сиёсий тузилмалар фаолиятини замон билан ҳамнафас ташкил этиш, янги сиёсий ғояларни илгари суриш, сиёсий куч майдонга келишига сабаб бўлган ижтимоий гуруҳнинг манфаатларини тадқиқ этиб, унга ечим излаш борасида қатъият билан ҳаракат қилишда намоён бўлади.\nШу боис, дунё ҳамжамиятида сиёсий партиялар фаолияти жамиятда эркинликни, мамлакатда демократия даражасини белгилайдиган муҳим омиллардан биридир. Айни шу жиҳатдан Ўзбекистонда туб ислоҳотлар амалга оширилганига гувоҳмиз.\nПартия илк бор сайловларни ташкил этишда волонтёрлик тузилмалари билан мулоқотни йўлга қўйди. Партиянинг “Ёшлар қаноти” томонидан ташкиллаштирилган олий таълим муассасалари кўнгилли талабаларидан иборат “Кўмак” гуруҳи бунга ёрқин мисол бўла олади. Жорий сайловолди ташвиқоти давомида партия қатор волонтёрлик ҳаракатлари билан фаол ҳамкорлик олиб бормоқда.\nДарҳақиқат, бу йилги Президент сайлови янги қабул қилинган Сайлов кодексига мувофиқ ўтаётганини ва демократик талаблар асосида тайёрланган ушбу ҳужжатда Ўзбекистонда сайловларни ўтказиш бўйича ўтган йиллар мобайнида тўпланган ноёб тажрибадан олинган хулосалар ва таклифлар акс этганлигини таъкидлашни истардик. Бу борада Ўзбекистон “Миллий тикланиш” демократик партиясининг Сайлов кодексини ишлаб чиқиш жараёнида сайловларда номзод кўрсатиш ҳуқуқи фақатгина сиёсий партияларга тегишли бўлиши билан боғлиқ таклифи инобатга олингани эътиборга молик.\nМазкур янгилик мамлакатимизда сиёсий партияларнинг ривожланиши учун катта имкониятдир. Негаки, кўпгина ривожланган демократик давлатлар сиёсий тизимида очиқ ва эркин ҳаракат қиладиган демократик куч, бу — энг аввало, сиёсий партиялар саналади. Қолаверса, ҳар бир партия муайян бир ижтимоий қатлам ташаббуси билан сиёсий майдонга чиқади. Қонунчиликни эса ана шу талаблар асосида такомиллаштириб бориш табиий ва зарурий жараёндир.\nЭътироф этиш жоизки, янги Сайлов кодексида энг муҳим демократик нормалар ўз аксини топган. Масалан, сайлов комиссиялари зиммасидан номзодларнинг сайловчилар билан учрашувларини ташкил этишга оид вазифаси олиб ташлангани бунга ёрқин мисол бўла олади. Чунки сайловолди ташвиқоти даврида давлат ресурсларидан фойдаланиш борасида қонун билан тақиқ қўйилиши эркин ва демократик сайловларни ташкил этиш йўлидаги муҳим қадамдир.\nЖумладан, Сайлов кодексида:\n— давлат органлари раҳбарлари, Ўзбекистон Республикаси Қуролли Кучларининг ҳарбий хизматчилари, Давлат хавфсизлик хизмати, бошқа ҳарбийлаштирилган бўлинмалар, ҳуқуқни муҳофаза қилувчи орган ходимлари, судьялар, сайлов комиссиялари аъзолари бўлишлари ҳамда диний ташкилотлар профессионал хизматчиларининг сайловолди ташвиқотини олиб бориши тақиқланди;\n— сайлов натижаларини эълон қилиш муддати асоссиз чўзилишининг олдини олиш мақсадида сайлов комиссиялари қарорлари устидан шикоят қилиш муддати 10 кундан 5 кунга қадар қисқартирилди;\n— сиёсий партияларнинг сайловолди ташвиқоти учун ажратилган маблағлардан фойдаланишининг шаффофлигини таъминлаш мақсадида улар томонидан сайловдан олдин оралиқ ва сайловдан сўнг якуний молиявий ҳисоботларни, шунингдек, Ҳисоб палатасининг партиялар фаолиятини текшириш натижаларини эълон қилиш тартиби жорий этилди.\nАввалги сайловларда номзодларнинг сайловолди тадбирларида иштирок этиши учун унинг ишидан ўртача ойлик иш ҳақи сақланган ҳолда озод бўлиши, бу харажатлар сайловни ўтказиш учун ажратиладиган маблағлар ҳисобидан амалга оширилиши белгиланган эди. Амалда эса сайловга ажратилган маблағлар бу харажатларга йўналтирилмасди. Шу сабабли, Сайлов кодексининг 41-моддасидан “сайловни ўтказиш учун ажратиладиган маблағлар ҳисобидан” деган сўзлар чиқариб ташланди. Эндиликда номзод сайловолди тадбирларида иштирок этиши учун иш берувчининг ҳисобидан ўртача ойлик иш ҳақи сақланган ҳолда озод этилмоқда.\nЮқоридаги шу каби нормалар сайловни адолатли ташкил этиш учун мустаҳкам асос бўлиб хизмат қилади, албатта.\nБугун электорат ўзгарди, сиёсий фаоллик жонланди. ОАВ ҳамда фуқаролик журналистикаси янги талаблар асосида фаолият юритаётган бир пайтда жамоат бирлашмаларининг рўйхати ва таснифида биринчи ўринларда қайд этиладиган сиёсий партиялар фаолиятида бу ўзгаришлар қай тарзда акс этмоқда, деган ўринли савол туғилади.\nШу жиҳатдан бу галги Президент сайловида “Миллий тикланиш” партиясининг иштирокини қисқа сатрларда қуйидагича ифодалаш мумкин:\nБиринчидан, партия монологдан диалогга ўтди. Бунда қуйидан юқорига қадар сайловчини эшитиш, тинглашга устуворлик берилмоқда.\nИккинчидан, партия марказдан туриб эмас, халқнинг ичига кириб мулоқот қилишга киришди.\nУчинчидан, жойларда юзма-юз учрашувлар ташкил этиш анъанага айланди.\nТўртинчидан, тўғридан-тўғри мулоқотлар ва дебатларнинг мунтазамлиги йўлга қўйилди.\nБешинчидан, партия фуқаролик жамиятининг муҳим элементи бўлган ОАВ, ижтимоий тармоқлар ва мессенжерларда сиёсатнинг янги йўналиши, яъни SMM политологиясини амалда қўллаш билан бирга, тизимларда ахборот гуруҳларини ташкил этгани ҳолда фаолиятга киришди.\nОлтинчидан, бугун партия танқиддан қочмаяпти, балки бу борада сиёсий тарғибот учун давлат ва нодавлат ОАВда янги форматда минбарлар ташкил этилмоқда.\nЕттинчидан, партия журналистлар, ижодкорлар, тадқиқотчилар ва блогерлар билан ҳамкорликни йўлга қўймоқда. Айни кунда шу йўналишда маслаҳат кенгаши ўз фаолиятини амалга оширяпти.\nСаккизинчидан, партия ўз матбуот нашрида сайлов жараёнларини ўзига хос инновацион ва креатив услубда кенг ёритмоқда.\nТўққизинчидан, партия камчиликларни тан олиш ҳамда уларни бартараф этиш борасидаги тарғибот йўлидан бормоқда ва бу, умид қиламизки, партиянинг сайловчи олдида муносиб қиёфасини шакллантира олишига ёрдам беради.\nЎнинчидан, партия жамият ривожига чин маънода ҳисса қўшишга хизмат қиладиган дастурларни тайёрлашда ўз электоратининг фикрларига кенг ўрин бермоқда. Ўтган давр мобайнида партия тизимида 4300 га яқин очиқ мулоқотлар, онлайн учрашувлар, дебатлар ташкил этилган.\nПартия Президентликка номзод дастурини қорақалпоқ, рус, инглиз, тожик, қирғиз, қозоқ, туркман тилларида, лотин ва кирилл ҳамда брайль алифбосида, номзод ёки унинг ишончли вакиллари иштирокида бўлиб ўтадиган тадбирларни сурдотаржимонларни жалб этган ҳолда ташкил этмоқда.\nСайлов кампанияси жараёнида партия ўттизга яқин республика ва ҳудудий, элликка яқин ҳудудий нодавлат нотижорат ташкилотлари билан ҳамкорлик қилиб келмоқда. ЎзННТМА, “Юксалиш” умуммиллий ҳаракати, “Тараққиёт стратегияси” маркази, “Ибн Сино” жамоат фонди, Халқ табобати ассоциацияси, Тарихчилар жамияти, “Истиқболли авлод” ахборот маркази, “Ишга марҳамат” мономаркази, “Маҳалла ва оила” илмий тадқиқот институти, Ўзбекистон ёшлар иттифоқи, “Бобур” халқаро жамғармаси, “Олтин мерос” жамғармаси, “Нуроний” жамғармаси, “Ҳунарманд” уюшмаси, Республика Маънавият ва маърифат маркази, Автомотоҳаваскорлар кўнгилли жамияти, Ўзбекистон Республикаси мудофаасига кўмаклашувчи “Ватанпарвар” ташкилоти, ўнга яқин спорт федерациялари шулар жумласидандир.\nАлоҳида эътироф этиш жоизки, партия илк бор сайловларни ташкил этишда волонтёрлик тузилмалари билан мулоқотни йўлга қўйди. Партиянинг “Ёшлар қаноти” томонидан ташкиллаштирилган олий таълим муассасалари кўнгилли талабаларидан иборат “Кўмак” гуруҳи бунга ёрқин мисол бўла олади. Жорий сайловолди ташвиқоти давомида партия қатор волонтёрлик ҳаракатлари билан фаол ҳамкорлик олиб бормоқда. Бу йилги Президент сайловида улар жойларда ташкил этилган сайлов участкаларидаги партиянинг кўплаб кузатувчилари сафида. Қувонарлиси, волонтёрларнинг тенг ярми хотин-қизлардан иборат.\nШунингдек, Ўзбекистон Республикаси Олий Мажлиси Қонунчилик палатаси ҳузуридаги Ўзбекистон “Миллий тикланиш” демократик партиясидан кўрсатилган 54 нафар Ёшлар парламенти аъзолари, партиянинг вакиллик органларидаги хотин-қизлардан иборат “Депутат аёллар клуби”нинг 369 нафар аъзолари кузатувчи, Марказий ва ҳудудий кенгашлар қошида ташкил этилган “Фахрийлар кенгаши” аъзолари ваколатли ва ишончли вакил сифатида сиёсий жараёнларда иштирок этмоқда.\nЮқоридагилардан хулоса қилиб шуни айтиш мумкинки, партия фуқаролик жамиятининг муҳим институти сифатида кейинги 5 йил мобайнида республикамизда мавжуд ННТлар билан яқин ҳамкорликни йўлга қўйди. Бунда, энг аввало, ўз ташкилий тузилмасида қатор ўзгаришларни амалга оширди ва самарадорликни таъминлашга қаратилган мавжуд инфратузилмани ислоҳ қилиш ҳамда янги ижтимоий институтларни шакллантиришга эътибор қаратди.\nДепутат ёрдамчиси институти, “Депутат аёллар клуби”, Ёшлар парламенти ва “Кўмак” талабалар кўнгиллилар ҳаракати, “Фахрийлар кенгаши” каби тузилмалар сайлов кампаниясини Сайлов кодексига мувофиқ, очиқ-ошкора, манзилли ва мақсадли амалга оширишга хизмат қилмоқда.\nПартия қошида ташкил этилган Ўқувуслубий марказ айни кунда сайловолди ташвиқот тадбирларини муваффақиятли амалга ошириш учун стратегик қарорлар қабул қиладиган, фаолиятнинг мониторингини амалга оширадиган ҳамда таклифлар ишлаб чиқадиган ақл марказига айланмоқда.\nИшончимиз комилки, ушбу саъйҳаракатлар “Миллий тикланиш”нинг 24 октябрь куни бўлиб ўтадиган Ўзбекистон Республикаси Президенти сайловида муносиб иштирок этишига хизмат қилади.\n“Миллий тикланиш” демократик партияси Марказий кенгаши раиси ўринбосари


Иқтисодий тадқиқотлар ва ислоҳотлар маркази томонидан баҳоланган Ишбилармонлик фаоллиги индекси (ИФИ) 2020 йил декабрь ойида қуйидагиларни ташкил этди:\n•2020 йил ноябрь ойига нисбатан – 1017 бирликни (ўсиш – 1,7%);\n•2019 йилнинг ноябрь ойига нисбатан – 916 бирликни (пасайиш – 8,4%).\nЎзбекистонда жорий йилнинг декабрь ойида ишбилармонлик фаоллиги мўътадил даражада ошди. Ушбу ўсиш хўжалик юритувчи субъектларнинг банк операциялари бўйича компонентнинг, шунингдек хўжалик субъектлари бўйича компонентнинг ошганлиги билан изоҳланади.\n2020 йилнинг декабрь ойида Ишбилармонлик фаоллиги индекси ўтган ойга нисбатан 1,7 фоизга ошиб, 1017 бирликни ташкил этиши қуйидаги компонентлар даражасидаги ўзгаришларга боғлиқ бўлган:\n•хўжалик юритувчи субъектларнинг банк ҳисобварақаларидаги опреациялар сони 13,2 фоизга ошган;\n•фаолият кўрсатаётган хўжалик юритувчи субъектлар бўйича компонент 1,1 фоизга ошган;\n•товар-хом ашё биржасида хом ашё сотиб олиш жадаллиги 7,4 фоизга камайган;\n•товар белгилари бўйича компонент 6,6 фоизга камайган.\n2020 йил декабрь ойида Ишбилармонлик фаоллиги индекси 10 та ҳудудда ноябрь ойига нисбатан ўсиш кузатилган бўлса, қолган 4 та ҳудудда пасайиш қайд этилган. Қорақалпоғистон Республикаси (40,0%), Қашқадарё (39,8%), Сирдарё (14,8%), Наманган (12,3%) ва Андижон (10,5%) вилоятларида сезиларли даражада ўсиш кузатилган (2-расм).\nЎтган ойга нисбатан пасайиш Сурхондарё (-6,4%), Бухоро (-4,8%), Фарғона\n(- 2,8%) ва Самарқанд (-0,5%) вилоятларида кузатилган.\nИшбилармонлик фаоллиги индексининг ўтган ойга нисбатан мўътадил даражадаги ўсишига қарамасдан, ушбу кўрсаткич ўтган йилнинг декабрь ойига нисбатан охирги ярим йил мобайнида қайта тиклана олмаяпти ва 8,4 фоизга камайиш кузатилган.\n2020 йил декабрь ойида банклараро тўлов операциялари сони 4 846,5 минг тани ташкил этди ва ноябрь ойига нисбатан 13,2 минг транзакцияга (13,2%) ошган. Шунингдек, ўтган йилнинг мос даврига нисбатан 25,8 фоизга сезиларли даражада камайиб кетган.\n2020 йил декабрда республиканинг барча ҳудудларида юридик шахслар ўртасидаги банк операциялари сони ўтган ойга нисбатан ошган. Хусусан, сезиларли даражадаги ўсиш Наманган (26,4%), Жиззах (14,3%), Сурхондарё (14,2%), Сирдарё (14,2%) вилоятларида ва Тошкент шаҳрида (16,3%) кузатилган.\n2020 йилнинг декабрь ойида ИФИнинг биржа компоненти 0,9258 бирликни ташкил этди ва ўтган ойга нисбатан 8,4 фоизга пасайди. Ушбу компонентнинг пасайиши битимлар сонининг камайиши билан изоҳланади.\nДекабрь ойи натижаларига кўра Республика товар-хом ашё биржасида 24 533 та битим имзоланган бўлиб, ноябрь ойига (31 363) нисбатан 6 830 та битимга (-21,8 фоизга) камайган. Биржада товарлар савдоси умумий айланмаси ҳажми 2020 йил декабрь ойида 3 975,6 млрд. сўмни ташкил этиб, ушбу кўрсаткич ўтган ойга нисбатан 5,6 фоизга ошган.\nФаолият юритаётган хўжалик субъектлари бўйича компонент 2020 йил декабрь ойида 1,0109 бирликни ташкил этиб, ўтган ойга нисбатан 1,1 фоизга ошганлигини кўрсатади.\n2020 йил декабрь ойида фаолият юритаётган хўжалик юритувчи субъектлар сони ўтган ойга нисбатан 6 916 тага кўпайиб, 517 174 тани (2020 йилнинг ноябрь ойида 510 258 та) ташкил этди.\nЙирик тадбиркорлик билан шуғулланувчилар сони 13 тага ошган.\nҲисобот даврида кичик корхоналар сони 411 203 тагача етиб, ўтган ойга нисбатан 6 184 тага ошган. Фермер хўжаликлари сони 102 273 тадан 102 992 тагача (719 тага) кўпайган. Йирик тадбиркорлик билан шуғулланаётган субъектлар сони 2 979 тани ташкил этиб, 2020 йил ноябрь ойига нисбатан 13 тага ошган.\n2020 йил декабрь ойида савдо белгилари муҳофазаси бўйича бизнес фаоллиги индекси 0,9344 бирликни ташкил этиб, ушбу кўрсаткич ўтган ойга нисбатан 6,6 фоизга камайган. Жорий йилнинг декабрь ойида юридик шахслар томонидан 114 та товар белгилари ва товар номлари рўйхатга олинган.


«Ўзавтосаноат» GM Uzbekistan'нинг барча акцияларини сотиб олди\nЮқтирганлар 4007 киши\nСоғайганлар 3247 киши\n12:49 / 21.12.2018\n«Ўзавтосаноат» General Motors'нинг Асака автомобиль заводидаги улушини сотиб олди. Бу ҳақда Kun.uz мухбири хабар бермоқда.\n2008 йили март ойидан GM Uzbekistan'га айланган автомобиль заводининг 25 фоиз улуши, Reuters хабарига кўра, жорий йил бошида бевосита GM'га тегишли эди. Ўша пайтда «Ўзавтосаноат» раҳбари (айни чоғда раҳбар ўринбосари) бўлган Умид Салимов «заводнинг 15 фоиз акцияси сотиб олингани, GM тасарруфида 10 фоиз акция қолаётгани»ни билдирганди.\nУнинг шу йил май ойида журналистларга берган интевьюсида «йил охирига қадар барча акциялар сотиб олиниши» ҳақида айтилганди. Аммо, расмийлар акциялар қанча баҳода сотиб олингани ва келишувдаги бошқа шартларни ошкор этмаяпти.\nМамлакатнинг шарқий ва аҳоли энг зич жойлашган Андижон вилоятида қурилган завод, дастлаб, корейслар билан ҳамкорликда ишга туширилган. 1996 йили Асакадаги завод Жанубий Кореянинг Daewoo Motors ва «Ўзавтосаноат» ҳамкорлиги ҳосиласи бўлди.\nЗавод бир йилда 250 минг дона автомобиль ишлаб чиқариш қувватига эга. Унинг айримлари Ravon бренди остида халқаро бозорга чиқарилади.\nДавлат монополияси ўрнатилган, енгил автомобиллар ишлаб чиқаришга ихтисослашган тармоқни Президент Шавкат Мирзиёев ҳам танқид қилганди. Унга кўра, завод халқ ва давлат учун фойда келтирмайди.\n01:07 / 17.05.2020\nСаудия Арабистони жамғармаси нархлар тушганидан фойдаланиб АҚШдаги энг йирик компаниялар акцияларини сотиб олди - ОАВ\n18:31 / 23.03.2020\nИжтимоий акция: амалдорлар саволларига жавоб бериб, соврин эгаси бўлинг\n00:38 / 12.03.2020\nАвтозавод ишламаса, Ўзбекистон аҳолиси нима йўқотади? UzAuto Motors вакили жавоб берди


«Бизда яхши ташаббуслар бор, лекин изчил ижро тизими йўқ» - Мурод Муҳаммад Дўст билан суҳбат (2 - қисм)\nЖамият 16:35 / 03.09.2019 30526\nҚуйида адиб Мурод Муҳаммад Дўст ва сайт журналисти Илёс Сафаров ўртасида кечган суҳбатнинг иккинчи қисми билан танишишингиз мумкин.\n- Мурод ака, кўп йиллар мамлакат раҳбариятидаги юқори лавозимларда ишладингиз. Бу йиллар ичида давлат анатомиясининг, бошқарувининг ичида бўлдингиз. Айтинг-чи, шу вақт давомида ўзингизга қандай хулосалар олдингиз ва бугун худди сиз каби, ўша лавозимларда ишлаётган амалдорларимизга қандай маслаҳатлар берган бўлардингиз, улар нима қилсаки ёки қандай бўлсаки халққа яхши бўлади?\n- Биз ишлаган давр билан бугунги куннинг фарқи катта. Орадан салкам ўттиз йил ўтиб улгурди. Бошқарув таркиби, усуллари ўзгарди. Менда бировга маслаҳат бериш истаги йўқ. Кўпроқ ўзимнинг орзуларимни айтишим мумкин. Уларнинг бир қисмини сал олдин айтиб улгурдим ҳам.\nЯқинда Президент Мирзиёев Белорусия сафаридан қайтиб, улар 2.5 миллиард долларлик ахборот технологиялари экспорт қиларкан, деб айтди. Одатда бу соҳадаги рақамларга сал эҳтиёт бўлиб қараш керак, негаки МДҲ мамлакатларида IT экспортига алоқа, хусусан, суньий йўлдошлар ёрдамида кўрсатилган коммуникация хизматларини ҳам қўшиб ҳисоблаш расм бўлган. Дейлик, Россия, бизда IT экспорти 10 миллиард долларга тенг, деб эълон қилади. Аслида эса, ҳозиргина айтилган хизматлар қийматини чиқариб ташласак, IT экспорти бор-йўғи 4,5 миллиард долларни ташкил этади. Украинада – тахминан 3 миллиард доллар. Белорусиянинг, Россиядан фарқли ўлароқ, биттагина “Белка” деган сунъий йўлдоши бор, шу сабаб, уларнинг IT экспорти 2-2,5 миллиард доллар бўлиши мумкин. Майли, йилига 2 миллиард ҳам бўла қолсин. Бу – бизнинг бир йилда пахта экспортидан топадиган фойдамиздан 2 баробар кўп.\nБир замонлар Ҳиндистон четга 6 миллиард долларга тенг IT экспорти қилади, деган хабарни ўқиб, жуда ҳавас қилганман. Дўстларга уларнинг ютуғини айтиб юрганларимни эслайман. Ёдимда, улар менга, Ҳиндистонда салкам 1,5 миллиард одам яшайди, биздан неча баробар кўп, аҳоли нисбатини олиб қараса улардан мияли одамлар кўпроқ чиқади-да, деб таскин беришган.\nБугун Ҳиндистон 1 миллиард 339 миллион (2017 йил маълумоти) кишилик аҳолиси билан йилига 55 миллиард долларга тенг IT экспортига эга.\nЭнди Ирландия мисолини олиб қарайлик. Ирландия йилига 84 миллиард долларга тенг IT экспорт қилади. Бу мамлакатнинг аҳолиси қанча, биласизми? Бор-йўғи – 4,5 миллион киши. Ўзбекистон аҳолисидан 7 баробар кам. Демак, бу соҳадаги экспорт ҳажми аҳоли сонига эмас, ахборот технологиялари ривожини бош масала деб билган давлат сиёсатига боғлиқ.\nПрезидент Шавкат Мирзиёев бу мавзуни тилга олди. Унинг аҳамиятини ҳам таъкидлади. Лекин бу гаплар гўёки қумга синггандек изсиз йўқолиб кетаётгани ёмон. Шу яхши ғояни от қилиб миниб, байроқ қилиб кўтариб, олға чопадиган мард чавандозларимиз йўқ.\nБизда талантли, зеҳнли ёшлар жуда кўп. Қолаверса, дастурчи бўлиш учун ахборот технологиялари университетини тугатиш ҳам шарт эмас. Дастурлаш тилини ўрта маълумотли ўғил-қизларимиз ҳам қиска муддатда ўзлаштириб олишлари мумкин. Қунт керак, сабот керак. Инглиз тилини, жуда бўлмаганда рус тилини билиш керак. Йўқ, биринчи навбатда инглиз тилини касб атамалари даражасида бўлса ҳам билиш шарт, негаки, негаки руслар ахборот технологияларига оид адабиётларни анча кечикиб таржима қилади.\nЮзлаб, минглаб ёш ва ғайратли дастурчиларни тайёрлаш мумкин. Фақат мақсадга пул тикиш керак. Шунчаки қуруқ назария билан иш битмайди, уларни ўқитиш билан бир пайтда муайян мавзуларга, амалий ишларга жалб этиш лозим.\nБугун биз “дастурчи” деганда нимани тушунамиз? Бирорта кафега, магазинга ёинки фирмага сайт тайёрлаб бериб, эвазига олинган 1000 долларни кўзга суртган шоввозлар аслида дастурчими? Йўқ, улар – шунчаки дизайнер, веб-дизайнер, интернетни озгина ўзлаштирган безакчи, холос.\nҲақиқий дастурчилар жамиятнинг оғирини енгил қилади. Муаммоларга ечим топиб беради. Муҳими, дастурий маҳсулотларни четга экспорт қилишдан катта иқтисодий фойда олиш мумкин. IT дастурларини энг кўп қисмини АҚШ ва Хитой сотиб олади. Германия IT экспортида учинчи ўринда туради, лекин у ҳам ўзида бўлмаган дастурий маҳсулотларни катта ҳажмда импорт қилади.\nЎтган йили Ўзбекистон 1,5 миллион долларлик IT маҳсулоти экспорт қилди. Бу жуда ва жуда оз. Ахборот технологияларига масъул ёш вазиримиз бу рақамни жуда уялиб, қисилиб-қимтиниб тилга олди. Бугун, давлат раҳбари шу муаммога эътибор қаратган пайтда, ғайратли вазирларимиз учун енг шимариб, шунчаки кампаниябозлик қилмасдан, росмана жиддий ишга киришмоқ пайти келмадими?\nАхборот технологияларининг яхши тарафи шундаки, у сиздан сув сўрамайди, ер сўрамайди, йўл ва транспорт сўрамайди, газ, бензин ёки кўмир сўрамайди, ҳоким келиб бошингда ўтирмайди, турли амалдорлар беҳуда тирғила олмайди, чунки барча иш ва тайёр маҳсулот – сенинг миянгда, электрон хотирада. Солиқни вақтида тўласанг бўлди. Сен дастурни чет элга сотасан, харидор тўлиқ эгалик қилмоқчи бўлса – бир йўла катта пул тўлайди, обуна бўлишни хоҳласа – йил сайин тўлаб туради.\nҚолаверса, ахборот технологиялари мамлакат ичидаги кўплаб иқтисодий ва ижтимоий муаммоларни ечишга, хусусан, аграр маҳсулотлар экспортини оптималлаштиришга, табиий ресурсларни тежашга, улардан ўз миллатимизнинг фаровонлиги йўлида оқилона фойдаланишга ёрдам беради.\nМигрантлар масаласига яна бир марта қайтсак, биргина Россия меҳнат бозорига суяниб қолиш керак эмас.\nУмуман, Ўзбекистоннинг имкониятлари жуда катта. Бугун жорий этилаётган валюта бозорини либераллаштирувни қутлаш лозим. Бу – яхши қадам. 25 йилдан бери орқага суриб келинган масалани ҳал қилмасдан иложимиз йўқ. Табиийки, қийинчиликлар бўлади. Буни одамларга очиқ тушунтириш керак.\n- Ўзбекистоннинг Биринчи президенти Ислом Каримов вафотидан кейин у киши юритган сиёсат ва Каримов шахсияти борасида кўп фикрлар айтилмоқда. Мана яқинда Исмоил Жўрабеков, Карим Баҳриевнинг фикрларини эшитдик, умуман, фикр билдираётганлар кўп. Сиз кўп йиллар ёнида юрган, энг яқин инсонларидан бири сифатида Ислом Каримовнинг ходимларига, фарзандлари, давлат сиёсатини юритишдаги қарашларини қандай эслайсиз, умуман, Каримов шахсиятидаги ўзига хос мураккабликлар нималардан иборат эди?\n- Мен унинг оилавий муносабатларини билмайман. Бир марта уйида бўлганман. Ўшанда кенжа қизи мактабда ўқирди, катта қизи узатилиб, биринчи фарзанд кўрган пайти эди. Уни оила даврасида бошқа кўрмаганман.\nИслом Каримов, шубҳасиз, катта, мураккаб шахс эди. Исмоил Жўрабековнинг суҳбатини, Карим Баҳриев ёзган мақолани ҳам ўқидим. Уларнинг босиқлик ва инсоф билан фикр юритганлари менга ёқди. Бошқа гаплардан, хусусан, биз Каримовга тўғри маслаҳатлар берардик, лекин у бизга қулоқ солмади, шунинг учун натижа яхши бўлмади, деган баёнотлардан ҳам хабарим бор. Албатта, Ислом Каримовнинг ўзига яраша хатолари бўлган. Унга яқин туриб ишлаган одамлар бугун четга қочиб, ўзларини бегуноҳ фаришта қилиб кўрсатишлари сал эриш туюлади. Шахсан мен у билан ўн йилча бирга ишлаганман, шунинг учун унинг хатоларига ўзимни шерик деб биламан. Менинг унга тош отишга маънавий ҳаққим йўқ. Каримовни ёмон кўришга ундан жабр кўрган, очиқ оппозицияга ўтиб чет элларга кетган одамларнинг, борингки, мамлакат ичида ҳам жиддий жабр ёки зулм кўрган одамларнинг ҳаққи бор. Лекин унинг Каримовнинг ёнида бўлган, унинг қўл остида ишлаб, у белгилаб берган сиёсатни амалга оширган кишиларнинг бугун тониши, мункир келиши номардликдан бошқа нарса эмас.\nТўғриси, янги раёсатдан таъма илинжида юрган мунофиқлар недир имдод кутавериб сал чарчади. Лекин, бир марта “бос!” дейилса бас, дарров яқин ўтмишни улоқ қилиб чопишлари умиди ҳали сўнган эмас.\nШу маънода, Президент Мирзиёев усталик билан, ўтмишга лой чапламасдан, муросаи мадора йўлини тутаётгани бежиз эмас. У жамиятни икки бўлиб ташлаш хавфини жуда яхши тушунади. Жамиятнинг Каримов тарафдорлари ва Каримовга қаршиларга бўлиниб кетиши нохуш оқибатларга олиб келиши тайин. Яхшими-ёмонми, ўтган яқин тарих ўзимизники, хатолар бўлди, лекин бу хатолар ҳам ўзимизники, келинглар, ўзаро гина-кудуратни озгина унутиб, бугунги ва эртанги кун ташвишини биргалашиб кўрайлик, дея, тинчлик ва босиқлик йўли танлангани энг маъқул йўл бўлиб туюлади.\n- Суҳбатга тайёргарлик кўриш чоғида адабиёт, сиёсат вакиллари билан суҳбатлашдим. Уларнинг фикрлари ҳам турлича. Масалан, эшитдимки, Рауф Парфи сизнинг асарларингиз ҳақида фикр билдира туриб, «Мен Мурод Муҳаммад Дўст асарларини ўн варақдан кўп ўқиёлмайман, чунки у ёзганларида ўқувчидан ақлли эканини, баланд эканлигини эслатиб туриб ёзади, кинояларида мана шу нарса сезилади. Бу ўқувчида ички исённи уйғотади», деган экан. Ҳақиқатдан ҳам Рауф Парфи шу фикрларни айтганмиди ва айтган бўлса унга қандай қарайсиз? Ёзувчи ёзар экан, ўқувчидан баланд туриб ёзиши керакми ёки унга дўст бўлиши керакми?\n- Рауф ака орамизда йўқ, энди у кишининг номидан илинган гапни тўқиш мумкин. Очиғи, Рауф аканинг бу гапни айтганига ишонмайман. У тўғрисўз одам эди, айтса ўзимга очиқ айтарди. Одам ҳаётда такаббур бўлиши мумкин, лекин ёзаётган пайтида ўқувчини менсимаса, кибр билан, беписандлик билан ёзса – уни ким ўқийди? Аксинча, ўқувчини улуғлаб, ўзинг билан баробар кўриб ёзишинг керак. Ўринли киноя ўқувчини бездирмайди, негаки, ўқувчи ёзувчига қўшилиб кулади, кулги баробарида улар иккиси янада яқинлашади, дўстга, шерикка айланади.\n- Рус файласуф адабиётшуноси Бахтиннинг шундай фикри бор: “Қайсидир давр адабиётини ўрганишда, унга баҳо беришда ўша давр маданияти кўзи билан ҳам қараш керак”. Хўш, агар бугунги адабиётимизга шу томондан ёндашилса, сиз бугунги ўзбек адабиёти ва маданиятини қандай баҳолайсиз?\n- Оммавий маданият, шоу-бизнес ҳақида аввал ҳам кўп гапирганман. Шукрки, жиддий адабиётда талаб даражаси сусайган эмас. Шуниси қувонарли. Лекин дидсизлик барча қатламларнига кириб боргани ҳам бор гап. Яна бир ўйлантирадиган нарса – миллий ғурурнинг сустлиги. Cуҳбатга келатуриб бир чақирим йўлни пиёда босдим. Афсуски, бирорта ҳам бинонинг пештоқида ўзбекча ёзув кўрмадим. Алам қилади. Одам деганнинг юрагида ғурур бўлиши керак-ку. Ўзбекча ёзиб ташла, керак бўлса бегоналар ўргансин, тушуниб олсин. Балки соддагина қилиб, Ўзбекистонда ўзбекча ёзиш шарт, деган фармон чиқариш керакдир. Албатта, бу ҳолатлар жамиятнинг маданий савиясини акс эттиради. Одамзод ўз миллатидан, ўз тилидан фахрланиши керак. Бугунги аҳвол маорифга, мактабга, бола боғчасига боғлиқ. Гапирсанг, яна бир тўда муаммолар чиқиб келади. Бири иккинчиси билан чирмашиб кетган. Ноумид – шайтон, чиқмаган жондан умид, мен негадир жамиятнинг ўнгланишига ишонаман.\nШундай. Пессимист – оқибатни яхши биладиган оптимист, деган ҳазил бор. Мен эса оқибатни нима бўлишини билсам ҳам, бари бир, оптимист бўлиб қолавераман. Одам ўз руҳини некликка созлагани маъқул.\n- Биз ўзбекларнинг ён қўшниларимиз бўлмиш қозоқ, туркман, қирғиз ва тожиклар билан тили, туриш-турмуши, тутуми яқин халқлар сифатида адабиётимиз ҳам азалдан ўзаро бир-бирига яқин бўлган. Охирги пайтларда ўзаро алоқаларимиз ҳам янада мустаҳкамланяпти.\nЛекин мени бир нарса ўйлантиради, азалдан қўшни халқлар сифатида адабиётимизда мана шу яқинлик сезилмаётгандек (бугун). Мурод ака, нега қўшни халқлар билан адабиётимиздан ўзаро хабардорлик, муштараклик бугун узилиб қолган?\n- Шўролар замонида қўшни ва қардош адабиётлар бир-бирининг аҳволидан рус тили ёрдамида хабардор эди. Қолаверса, Садридин Айний, Ғафур Ғулом ва бошқалар бошлаган бевосита дўстлик анъанаси ҳам бор эди. Албатта, бу анъана аслида Навоий ва Жомий замонларига бориб тақалади. Яқинда дўстларга, Носир Фозиловнинг вафоти туфайли қозоқ адабиёти билан, Турсунбой Адашбоевнинг вафоти туфайли қирғиз адабиёти билан алоқаларимиз тугади, деб зорланганим ёдимда турибди. Кейин қўшни халқларни руҳий жипслаштирадиган Чингиз Айтматов феномени ҳам бўларди. Биз уни чин маънода ўзбек ёзувчиси деб билардик. Бирорта янги асари чопдан чиқмасдан, бу тарафда Асил Рашидов ўгирган ўзбекчаси тайёр турарди. Айтматов на фақат қирғизнинг, балки барча туркий миллатларнинг ҳам дардини ифода этарди. Раҳматли кўп яхши, донишманд одам эди. Қирғизистон билан Ўзбекистон ўртасида нохушликлар рўй берган пайтларда ҳам ўзаро сулҳ учун жонбозлик кўрсатган инсон эди.\nМени хурсанд қиладиган нарса – қўшнилар билан чегаралар очилиб, ўзаро борди-келдининг тикланиши. Аҳвол шу даражага етган эдики, яқин қариндошлар ҳам бир-бирини кўргани сарҳаддан ўтолмай қолди. Йўллар очилгани яхши иш бўлди. Умуман, қўшнилар билан иноқ бўлишимиз керак. Мирзиёев қилган яхши амаллардан бири қўшнилар билан яқин алоқа ўрнатгани бўлди. Ўзаро сиёсий, иқтисодий ёки маданий муаммоларимизни бамаслаҳат ечишимиз осонлашди. Қолаверса, атрофимизда каттагина бозор бор, уни ҳам ўзлаштириш зарур.\n- Бугун тилимиздаги кўпгина сўзлар ўз вақтида ўринсиз ишлатилавергани, хато талқин қилинавериши, қайтарилавериши оқибатида қадрсизланган. Жумладан, маънавият ва маърифат сўзлари ҳам бугун ана шундай қадрсиз тушунчалар қаторига кириб улгурди.\nМурод ака, кўп йиллар миллий ғоя, мафкура устида ишлаган кишилардан бири сифатида сиз учун бу тушунчалар нимани билдиради?\nМаънавият-у маърифат деганлари ростдан ҳам шунчалик зарурми ёки у жамиятни ахлоқан тутиб туриш учун ўйлаб топилган бир восита ва "ўйин қоидаси ҳамда бугун бу қоидаларнинг сездириб қўйилиши натижасида қадрсизланган тушунчаларми?\nСиз жамиятнинг, халқимизни деймизми, умуман, ҳозирги маънавий-маърифий ҳолатимизга қандай баҳо берасиз?\n- Мен миллий ғоя, миллий истиқлол ғояси ҳақида кўп гапирдим, лекин фойдаси бўлмади. Президент идорасида ишлаб юрган пайтимда, ёнимизда, бошқа хизматларга тегишли кабинетларда, миллий ғоя мавзусида докторлик иши ёзиб ўтирадиган масъул ходимлар бўларди. Мен уларга, ўзи йўқ нарсадан қандай диссертация қиласизлар, деб ҳазиллашардим.\nМиллий мустақиллик ғояси мактабларда дарс этиб ўтила бошлаган пайтда яна айтдимки, бу ғоя аллақачон амалга ошди, энди бу ёғини кўрайлик, миллатни бирлаштирадиган бошқа ғояларни олға сурайлик.\nМаънавият ва маърифат маркази эски Шўролар замонидаги “Знание”-“Билим” жамияти андазасида ва унинг ўрнига қурилган нарса эди. Афсуски, ўлик туғилган ташкилот бўлиб чиқди – жамиятда ўз ўрнини, ўз тарафдорларини топа олмади.\nЯна миллий ғоя мавзусига қайтамиз. Ўзбекистон учун айни бугун муҳим бўлган ҳар қандай мақсад миллий ғоя бўла олади. Дейлик, ахборот технологияларини барча соҳаларга изчил татбиқ этиш ҳақиқий миллий ғояга айланиши мумкин. Туристик потенциални очиш, маорифни юксалтириш вазифаси миллий ғоя бўлиши мумкин...\nИлгари сурилаётган ғоялар шунчаки жимжимадор сўзлар эмас, халққа яқин тушунчалар бўлиши керак...\nВазифани одамларга содда қилиб тушунтириш йўли бор: оғайнилар, биз мана шу ва мана шу масалада оқсаяпмиз, келинглар, биргалашиб муаммони бартараф қилайлик. Бизда яхши ташаббуслар бор, лекин изчил ижро тизими йўқ. Ташаббус ошкор қилинади, лекин унинг ортини, яъники амалини кўрмайсиз. Мамлакатнинг фалон ва яна фалон жойларида 100 мегаваттлик қуёш электр станциялари қурилади, деб уч йилдан бери бонг урамиз, лекин натижадан дарак йўқ. Завод қурилади, деб мақтанамиз, кейин, бир йилча ўтиб биламизки, йўқ, айтилган завод қурилмас экан, лекин унинг ўрнида бошқа, янада зўрроқ нарса қуриларкан... Ёки, Канада фирмаси қуёш энергетикаси соҳасида 1 миллиард доллар тиқмоқчи, деган хабарни эслайлик. Мен бу гапларни ёлғон демоқчи эмасман, кимлар биландир музокара олиб борилган ва ҳамкорлик хусусида ўзаро англашув протоколи тузилган бўлиши ҳам мумкин, лекин яхши ниятни амалдаги проект сифатида шов-шув қилиш шарт эдими?\nБиз ташаббусни бутунлай тескари тарафга буриб юборишимиз ҳам мумкин. Биргина мисол. Президент, саводхонликни оширайлик, болаларга китоб ўқитинглар, китобда хосият кўп, деб гапирди. Шу баҳона, янги кутубхоналар очилди, борларининг китоб фони бойиди. “Паспортини ҳам охиригача ўқимаган” (Баҳодир Йўлдошев таърифи) айрим артистларимизнинг китоб қўлтиқлаган ҳолда суратга тушиб, халқ орасида масхара бўлганларини чегириб ташласак, натижа ёмон бўлмади. Лекин айрим ижрочиларга бу камдай туюлди. Қаршида китобга ҳайкал қўйилди. Кимга ёқди, кимга ёқмади, лекин ҳеч ким жиддий эътироз билдирмади. Лекин ҳайкал шунчаки китобга эмас, Президентнинг китоб ҳақидаги сўзларига қўйилганини ҳамма сезди. Яқинда Бухоронинг қайсидир истироҳат боғида ҳам китобга ҳайкал қўйилиб, очиқ саҳифага Президент сўзлари зарҳал билан битилди.\nБарака топкурлар, сизларга Президент, китоб ўқинглар, китобни тарғибот қилинглар, деди, китобга ҳайкал қўйинглар, демади.\nАйни ҳолатда китобга ҳайкал қўйиш – маддоҳлик. Шундай қилсам яхши кўринаман, деб ўйлайди, аслида эса зиён келтиради. Бу турфа “ташаббускор”лардан Худо асрасин! Улар яхши ғояни обрўсизлантиради, холос.\n- Аслида таълим билан тарбияни жойига қўйиб қўя олсак, шуларга эхтиёж борми?\n- Йўқ. Ўзимни ўқитган муаллимларимни бугунга қадар ном-баном биламан. Уларнинг деярли ҳаммаси дунёдан ўтган, лекин менинг уларга меҳрим ҳали тирик. Эсимдаки, улар мен ёмон ўқисам қайғуга тушарди, яхшироқ баҳо олсам – ўзимдан кўпроқ суюнарди. “Беш” олган ўқувчисини елкасига миндириб олиб, синф хонасида югурган андижонлик бир ажойиб муаллим бўларди, ўшани тез-тез эслайман.\nМаърифатнинг, маорифнинг аҳамиятини таърифлашга сўз етмайди. Ўқувчилар Ўзбекистонни умрбод севиши учун баландпарвоз ва жимжимадор сўзларни ишлатиш шарт эмас. Уларга юртни борича кўрсатиш керак: тоғу тошларини, дашт-у далаларини, шаҳар ва қишлоқларини, тарихини, маданиятини, иқтисодиётини...\nЯхши ташаббусларнинг моҳиятини асраш керак. Моҳиятга нодонлар аралашувига йўл қўймаслик.\n- 1991 йилда Президент қарори билан Ўзбекистон Миллий Ахборот агентлиги фаолияти йўлга қўйилади. Янги агентликда Эркин Аъзам билан биргаликда иш бошлагансиз. Ўша пайтда Ўзбекистонда ОАВ эркин бўлган, сўз эркинлигига таъқиқ йўқ эди, дейишади. Бу ташкилотда кейин ҳам ишлагансиз ва умуман сиздан Ўзбекистондаги ОАВларнинг юрак урушидан яхши хабардор киши сифатида сўрамоқчиман, кейинчалик ўзбек ОАВларида сўз эркинлиги қандай жараён ва мақсадлар билан чекланган эди? Ахир, ОАВ эркинлиги давлат ривожига ҳисса қўшиши кундай равшан-ку. Балки нималардандир қўрқилгандир. Бу нимадан бошланганди?\n- Боя айтдим, у замонда эйфория бор эди. Ёдимда бор, радиода “Оқшом тўлқинларида” деган эшиттирув бўларди, шуни одамлар интиқлик билан кутарди. Улар ҳамма муаммоларни очиқ гапирарди. Телевидениеда ҳам дадил кўрсатувлар бўларди. Бугун “муаллиф кўрсатуви” деб мақталадиган жанр бизда ўша пайтларда ҳам мавжуд эди. Газеталар бир-бири билан баҳслашиб, жуда очиқ фаолият юритарди. Бу тахминан 1994 йилгача давом этди.\nЯна жамиятда либераллаштирув мавзусига қайтдик. Сиёсий, иқтисодий, ҳуқуқий эркинликлар баробар таъминланмаса бўлмайди. Биз бу ҳақда ҳозирча фол очишимиз мумкин. Лекин, ўйлайманки, мамлакат раҳбарияти ўзида кенгроқ ва изчилироқ либерализация муносиб ирода топа олади.\n- Бугунги адабиёт ҳақида қайсидир ёзувчи ёки умуман адабиёт кишисидан фикр сўрасак, адабиёт ўлди, жиддий асарлар йўқ каби фикрларни айтишади. Лекин бир савол туғилади: ўша фикр билдирувчилар ҳам адабиётимиз вакиллари-ку. Хўш, ҳамма танқид қилса, ҳамма фикр билдирса ўша изланаётган асл адабиётни ким яратиши керак? Жумладан, сиз ҳам кўпгина суҳбатларда ўзбек адабиёти саёзлашиб бораётганини танқид остига олгансиз. Сўрамоқчи бўлганим, Сиз нега ёзмаяпсиз, ўзбек адабиёти учун яна катта асарлар яратиш мажбуриятини ҳис қиласизми?\n- Мен жуда танбал одамман – қўзғалишим қийин. Адабиёт буюртма билан яратилмайди. Замонавий қаҳрамонни кўрсатинглар, деб айтишади. Менимча, ҳар бир ҳаққоний тасвирланган инсон замона қаҳрамонидир. Албатта, адабиётнинг жамиятдан жуда катта қарзи бор. Жамиятдаги кайфият адабиётга ҳам ўтади. Лекин адабиёт томошабин бўлиб турмаслиги керак. Бу гап кинога ҳам, мусиқа ва тасвир санъатига ҳам бирдай тааллуқли.\n- Балки тарихдан мисол келтириб, балки ўз фикрларингиздан келиб чиқиб айта оласизми, Халқ савияси қандай омиллар ва нималар ҳисобига кўтарилади?\nЧунки жамиятдаги кутиладиган катта ўзгаришлар халқнинг умумий савияси ўсиши билан ҳам боғлиқ.\n- Оғир савол. Эслайманки, “Адабиёт ва санъат” газетаси 800 минг нусхада, “Саодат ” журнали 1,5 миллион нусхада чиқарди. “Шарқ юлдузи” каби қалин журналларнинг сони ҳам 300 минг атрофида эди. Биз ўша пайтларда “Адабиёт, журналистика моддий кучга айланди”, дея ғурур билан гапирардик.\nМен бугун ўйлайманки, жамиятнинг, одамларнинг моддий аҳволи, ҳуқуқий муҳофазаси мўътадил бир даражага етса, унда маърифат ва маданиятга ҳам мўътадил бир эҳтиёж пайдо бўлади. Бинобарин, жамият юксалгани баробар, одамлар эътиқодли бўлишга, олижаноб бўлишга кучлироқ эҳтиёж сеза бошлайди. Кўнгилдаги қаноат руҳий покланишга ундаши тайин.\n- «Лолазор», «Дашту далаларда», «Галатепа қиссалари», «Галатепага қайтиш» каби асарларингизни ўқиб бир нарсани сезганманки, улардаги қаҳрамонлар худди бизга танишдек, уларни қаердадир кўрганмиз, суҳбатлашганмиз. Сиз ўз асарларингиздаги қаҳрамонларни қаердадир кўрганмисиз ёки танийсизми. Хўш, қаҳрамонларингизга ўқувчига яқинликни қандай сингдирасиз?\nШунингдек, асарларингизда воқеалар марказида Галатепа қишлоғи туради. Жаҳон адабиётида худди шундай йўналиш бор: яъни, ёзувчи ўз жойи, ўз юртини яратиб олади. Сизда нега айнан Галатепа марказ қилиб олинади?\n- Уилям Фолкнерда Йокнатопа деган жой бор, Гарсиа Маркесда – “Макондо”, Грант Матевосянда – “Смакут”... Менинг Галатепам атай тўқилмаган. Қолаверса, унинг атрофида яна ўнта қишлоқ бор. Лекин воқеа ва персонажлар бари бир Галатепага бориб тақалаверади. Ҳатто шаҳарлик қаҳрамонларимнинг ҳам асли ўша жойдан. Галатепа – мен билган жой, галатепаликлар – мен билган одамлар. Содда, айни замонда қувликдан ҳам бохабар одамлар. Уларни фазилатлари билан, айблари билан, гуноҳлари билан қўшиб яхши кўраман.\n- Умуман, ўзбек миллий ўйинларида ҳам қон тўкадиган, уруш-жанжаллисини кўрмаймиз. Буям миллий характердан келиб чиққан бўлса керак?\nТўғри. Дейлик, Ғарбдаги каби суворийларнинг бир-бирларига найза кўтариб от соладиган ўйинлари бизда йўқ. Лекин, бари бир, бизнинг халқимизни жуда ювош ҳам деб бўлмайди. Бақувват халқ. Кўп йиллар беаёв эзилган халқ. Унинг ғурурини тиклашимиз керак. Адабиётнинг ҳам, санъатнинг ҳам, борингки, сиёсатнинг, давлатнинг ҳам бурчи шундан иборат, деб ўйлайман.\n- Мурод ака самимий суҳбат учун катта раҳмат.\n- Сизга ҳам раҳмат. Сайтингизни кузатиб бораман, унинг халқ орасида эътибор топиб, одамлар яхши кўриб ўқийдиган ва кўрадиган дадил минбарга айланиб бораётганидан хурсандман.\nСуҳбатнинг биринчи қисмини ўқиш


Камилов: Афғонистон муаммосини ҳарбий йўл билан ҳал этиб бўлмайди – mulkdor.com\nFebruary 26 2018, 02:02 ЖамиятИнсон ҳуқуқлариМақолаларМинтақаЎзбекистон\nЎзбекистон ТИВ раҳбари Абдулазиз Камилов “Россия сегодня” ХАА мухбирининг Тошкентда баҳорда Афғонистон бўйича бўлиб ўтадиган анжуманда нималар муҳокама қилиниши ва қайси давлатлар келишни режалаштираётгани ҳақидаги саволга жавоб берди.\n“Бу масалани биз Сергей Викторович (Лавров) билан Нью-Йоркда, БМТ Хавфсизлик Кенгашининг махсус мажлиси давомида муҳокама қилишни бошлаганмиз. БМТ Ўзбекистон президенти Шавкат Миромонович Мирзиёевнинг бу борадаги ташаббусини қўллаб-қувватлаган эди. Биз бугун ҳам фикр алмашишда давом этяпмиз. Муҳокамага қўйиладиган асосий масала — бу афғон можаросини бартараф этишнинг сиёсий ечимларини топишдир”, — деди Абдулазиз Камилов.\n“Марказий ҳукумат билан музокаралар столи атрофига тўпланиб, олдиндан шартлар қўймасдан, диалогни бошлаш вақти келди. Агар иккала томоннинг қандайдир саволлари бўлса, у ҳолда, бу шундай диалоглар жараёнида муҳокама этилиши мумкин. Диалогнинг бошланишини хоҳлаймиз”, — деб аниқлик киритди Ўзбекистон ТИВ раҳбари.


Қайноналар нимага ўғилларини ажратиб “Онаси ўпмаган қизга уйлантираман” дейишмоқда? » Sangzor.uz - Инновацион ахборот портали\nSangzor.uz » ДХА янгиликлари » Қайноналар нимага ўғилларини ажратиб “Онаси ўпмаган қизга уйлантираман” дейишмоқда?\nҚайноналар нимага ўғилларини ажратиб “Онаси ўпмаган қизга уйлантираман” дейишмоқда?\nИжтимоий тармоқларда “Оилавий ажримларга асосий сабаб нима деб ўйлайсиз?” саволи билан ўтказилган кичик сўровномада фойдаланувчилар урф-одатлар, қайнонанинг келинга солиқ солиши, куёвнинг эса келин томондан мулк таъма қилиши, келинларнинг ота уйига “гап ташиши”, телефон ва ижтимоий тармоқлар, ёшларнинг на фикрлаш, на пул топиш борасида мустақил эмаслиги, йигитларнинг ўз сўзини ўтказишга ҳаракат қилиши, қизларнинг эса “хўп”дан йироқлиги, диний билимдан бехабарлик, ўзаро ҳурмат тушунчасининг йўқолиши, бесабрлик, айбини тан олмаслик кабиларни санаб ўтишди.\nТадқиқотга кўра, ўғил болаларнинг 86 фоизи, қизларнинг эса 93 фоизи соғлом жинсий ҳаёт ҳақида кўпроқ билим олишга истак билдирган. Демак, ўсмир ўқувчиларга репродуктив ҳаёт ҳақида мутахассислар томонидан маълумот берилса (стихияли тарзда йиғилиш ўтказиб, ҳисоботга ёпиштириш учун суратга тушириш мақсадида эмас, албатта), улар тинглашга тайёр. Соғлом жинсий ҳаёт қандай бўлиши, жинсий балоғат, бепуштликка олиб келувчи сабаблар ва уларнинг замонавий ечимлари борасида тиббиёт нима таклиф этиши каби маълумотга эга бўлиш оилага тайёргарликнинг муҳим босқичидир. Жинсий муносабатлар ҳақида гапириш, муҳокама этиш уят саналган жамиятда, албатта, бу йўналишда бўшлиқнинг пайдо бўлиши яхши натижага олиб келмайди.\nБугунги кунда ажрашиш расмийлаштирилмаган ҳолатларда, яъни сунъий тўсиқлар қўйилиши, оиланинг норасмий ажрашувга рози бўлиб, шаърий талоқ билан кифояланиб, алоҳида яшашига халақит қилмаяпти. Ваҳоланки, норасмий ажрашувлар оқибатида аёл ва фарзанднинг ҳуқуқлари қадрсизланади, “онаси ўпмаган қизга уйланган” куёвнинг бўйнидан алимент мажбурияти ҳам соқит бўлади. Ёки воқеалар ривожи йигитнинг зиёнига ишлаб, унинг кейинги турмушига ҳам салбий таъсир қилади.\nШуни алоҳида таъкидлаш лозимки, Жиззах вилояти бўйича 2020 йилда 2019 йилга нисбатан никоҳдан ажралиш 1 тага кўп қайд этилган.\nТуманлар кесимида таҳлил қилинганда Арнасой туманида 9 тага, Ғаллаорол туманида 2 тага, Ш.Рашидов туманида 7 тага, Дўстлик туманида 7 тага, Зарбдор туманида 19 тага, Зафаробод туманида 10 тага, Янгиобод туманида 12 тага жами (66 тага) кўп ажрим қайд этилган бир пайтда Бахмал туманида 13 тага, Мирзачўл туманида 12 тага, Пахтакор туманида 8 тага, Фориш туманида 14 тага, Жиззах шаҳарда 16 тага камайган.\nШундан кўриниб турибдики, никоҳдан ажралганлик ҳолати кўпайган туманларда тегишли ташкилот ходимлари билан ҳамкорлик тўғри йўлга қўйилмаган.\nЮқоридагиларни инобатга олган ҳолда, вилоят Маҳалла ва оилани қўллаб-қувватлаш туман бўлимлари, фуқароларни ўзини-ўзи бошқариш органлари, “Оила” илмий-амалий маркази вилоят бошқармаси ҳамда туман (шаҳар) ҳокимликларига бу борадаги ишларни алоҳида назоратга олиш, диний идора вакиллари ва бошқа тегишли ташкилотлар билан ҳамкорликда аҳоли орасида ҳуқуқий тарғибот ишларини амалга ошириш ва ажримларнинг салбий оқибатлари юзасидан тушунтириш ишларини янада кучайтириш мақсадга мувофиқ.


“Жисмоний тарбия ва спорт вазири кубоги”: 3-ўрин соҳиби маълум бўлди - Darakchi\n“Жисмоний тарбия ва спорт вазири кубоги”: 3-ўрин соҳиби маълум бўлди\nСПОРТ 29.10.2020, 22:35\n“Бунёдкор” футбол академияси майдонларида бўлиб ўтаётган вазирликлар, идоралар, хўжалик бирлашмалари ҳамда йирик корхона-ташкилотлар ходимлари ўртасида футбол бўйича «Жисмоний тарбия ва спорт вазири кубоги» мусобақасида 3-ўринни эгаллаган жамоа номи маълум бўлди. Бу ҳақда Жисмоний тарбия ва спорт вазирлиги Матбуот хизмати хабар берди.\nКеча ярим финал учрашувида мусобақа ғолиблигига асосий даъвогарлардан бири сифатида эътироф этилаётган Ўзбекистон футбол ассоциацияси жамоаси “Халқ банки”га 3-0 ҳисобида имкониятни бой бериб қўйганди.\nЯрим финалнинг яна бир учрашувида бундай мусобақаларда илк маротаба қатнашаётган Агросаноат мажмуида хизматлар кўрсатиш маркази ДУК жамоаси Давлат божхона қўмитаси устидан 2-1 ҳисобида ғалабага эришган эди.\nКеча финалчилар номи маълум бўлгач, табиийки мусобақанинг учинчи ўрни учун баҳслашадиган жамоалар ҳам тайин эди. Бугун бўлиб ўтган Ўзбекистон футбол ассоциацияси ҳамда Давлат божхона қўмитаси ўртасидаги учрашувда божхоначиларнинг қўли баланд келди - 1:4.\nЭртага, яъни 30 октябрь куни соат 16:00да “Миллий” стадионда “Жисмоний тарбия ва спорт вазири кубоги”нинг финал учрашуви бўлиб ўтади.


Марказий Осиё мамлакатлари Хитойга етказиб бериладиган газ миқдорини камайтиришни муҳокама қилмоқдалар\n07 июл 2022, Тошкент вақти: 15:48\nЎзбекистон, Туркманистон ва Қозоғистон газчилари коронавирус пандемияси ортидан талаб пасайгани туфайли Хитойга табиий газ етказиб беришни қисқартириш масаласини муҳокама қилмоқдалар. Бу ҳақда “Ўзбекнефтегаз” ширкати бош директори Меҳриддин Абдуллаев S&P Global Platts ахборот агентлигига билдирган.\n“Хитой газ етказиб беришни қисқартиришни сўради, бироқ етказиб бериладиган газ ҳажми Туркманистон, Қозоғистон ва Ўзбекистон ўртасида пропорционал даражада қисқартирилишини қайд этди”, дея иқтибос келтиради агентлик М. Абдуллаев сўзларидан.\n“Ўзбекнефтегаз” раҳбарига кўра, Хитойга газ етказувчи уч мамлакатнинг мувофиқлаштирувчи кенгаши етказиб бериладиган аниқ газ ҳажмини муҳокама қилмоқда, бироқ якуний қарор ҳали қабул қилинганича йўқ.\nХитойнинг табиий газга бўлган талаби бу йил коронавирус ёйилиши қабатида пасайди. ХХРнинг PetroChina ширкати форс-мажор эълон қилганидан кейин март ойида Қозоғистон Хитойга экспорт қилинадиган газ миқдорини 20−25 фоизга қисқартиришини билдирган.\nХитойга табиий газ Марказий Осиё мамлакатларидан “Туркманистон−Қозоғистон−Ўзбекистон−Хитой” газ қувури орқали етказиб берилади. Мазкур қувур йилига 55 миллиард куб метр газ етказиб бериш имкониятига эга.\n“Ўзбекнефтегаз” маълумотига кўра, Ўзбекистон Хитойга йилига 10 млрд куб метрга яқин газ етказиб беради. Хитой божхона хизмати маълумотларига мувофиқ, 2019 йили Қозоғистон бу мамлакатга 7,1 млрд куб метр, Туркманистон эса 33,2 млрд куб метр газ етказиб берган.\nЖонсон янги Бош вазир сайлангунига қадар бу лавозимда қолиш шарти билан истеъфога чиқишга рози бўлган.\nБритания Бош вазири Борис Жонсон 7 июль куни истеъфо берганини эълон қилади. Бу ҳақда Британиянинг ITV ва Би-би-си каналлари, Mirror ва Sun газеталари хабар берди. Би-би-сининг билдиришича, Жонсон кун ўртасида мурожаат билан чиқиши кутилмоқда.\n6 июль куни ҳукумат аъзолари Бош вазир билан ишлашдан бош тортган эди. Ҳукумат аъзоларидан 50 нафари ва юқори лавозимли амалдорлардан 7 нафари истеъфо берган. 7 июль куни икки кун олдин лавозимга тайинланган маориф вазири Мишель Доунлан ҳам истеъфо берди.\nХабарларда айтилишича, Жонсон янги Бош вазир сайлангунига қадар бу лавозимда қолиш шарти билан истеъфога чиқишга рози бўлган.\nYouGov ўтказган ижтимоий сўровда қайд этилишича, британияликларнинг 60 фоизи ҳукумат, 71 фоизи эса Жонсон фаолиятидан қониқмаяпти. Жонсон мансуб бўлган Консерваторлар партиясидаги кўпчилик ҳам уни истеъфога чиқишга ундаган.\nҲукумат аъзолари ўтган ҳафтада Консерватив партиядан парламент депутати бўлган Крис Пинчер мижозлари асосан консерваторлар бўлган Лондондаги нуфузли “Карлтон” клубида маст аҳволда муштлашгани ва икки эркакка тегажоқлик қилгани ортидан бошланган жанжал оқибатида истеъфо бера бошладилар.\nҲукумат аъзолари Жонсон “Крис Пинчер эркакларга тегажоқлик қилиши тўғрисидаги маълумотларга эга бўлган ҳолда уни парламентдаги консерваторлар фракцияси мувоиқлаштирувчисининг ўринбосари лавозимига тайинлагани”дан норозилик билдирганлдар. Бош вазир Пинчернинг ҳатти-ҳаракатлари учун британияликлардан узр сўради.\nАввалроқ Борис Жонсон коронавирус пандемияси пайтидаги чекловларга қарамай кўп кишилик тунги ўтиришлар уюштиргани юзасидан янги тергов ўтказилиши маълум қилинган эди.\nУсмонов ва Винер 1992 йилда турмуш қуришган.\nРоссия терма жамоаси бош тренери Ирина Винер бизнесмен Алишер Усмонов билан ажрашганини тасдиқлади. У “Матч ТВ”га берган интервьюсида ажрашув Фуқаровий ҳолатлари актларини қайд этиш (ЗАГС) бўлимида бўлганини айтди.\nРоссия қонунларига асосан, умумий фарзандлари бўлмаган шахслар никоҳни бекор қилиш учун судга мурожаат қилиши шарт эмас. Уларнинг никоҳини ЗАГС органлари ҳам бекор қилиши мумкин.\n6 июль куни Новости агентлиги Москванинг Крилатск туман мировой судьяси миллиардер Алишер Усмонов ва бадиий гимнастика бўйича Россия терма жамоаси бош тренери Ирина Винер ўртасидаги никоҳни бекор қилиш бўйича иш тўхтатилганини билдиргани ҳақида хабар берганди. Бунга Алишер Усмонов суддан аризасини қайтариб олгани сабаб қилиб кўрсатилганди.\nАҚШда ишлаб чиқарилган нефтнинг бир баррели 98 доллар 53 центга баҳоланди/\nБир баррель нефтнинг жаҳон баҳоси апрелдан бери илк маротаба 100 доллардан арзонлади. Экспертларнинг билдиришича, бунга нефтга бўлган талабнинг озайиши кутилаётгани сабаб бўлди.\nBrent маркали нефтнинг бир баррели 6 июля 3 фоизга арзонлади ва 99 доллар 61 центни ташкил қилди. АҚШда ишлаб чиқарилган нефтнинг бир баррели 98 доллар 53 центга баҳоланди. Бир ой аввал бир баррел нефть 120 доллар эди.\nBloomberg агентлигининг хабар беришича, Қўшма Штатлар иттифоқчилар билан Россия нефтининг бир баррели нархини 40-60 доллардан оширмаслик масаласини муҳокама қилишда давом этмоқда. Бундан мақсад Россия нефтини экспорт қилишдан тушадиган даромадни камайтиришдир.\nҚатор Ғарб давлатлари Россия нефтини сотиб олишдан воз кечгани ортидан Москва Хитой ва Ҳиндистонга нефть экспорт қилишни кескин кўпайтирди. Билдирилишича, бу икки давлат Россия нефтини жуда арзон нархда сотиб олмоқда.


Оллоҳга “ишим тушган” кун - Zamin.uz\n01:14 / 02.08.2018\nОллоҳга “ишим тушган” кун\nОллоҳга энг биринчи марта “ишим” тўққизинчи синфда ўқиётганимда тушган. Унгача Яратганга бир нарса деб ялинганимни эслай олмайман.\nПахта пайти эди. Ўзимизнинг далаларда ҳосил камайиб, қўшни биргадага ёрдамга олиб чиқишди. Эрталаб ва кечда салқин туради. Шунинг учун онам увадаси чиқиб ётган бир камзулни елкамга ташлади. Тўғриси, кийишга уялдим. Аммо онамга “йўқ” деб бўладими, калтак еб қолишим мумкин. “Хўп” деб эски камзулни кийдим-у, лекин билдирмасдан мактабга киядиган кастимимни партикни ичига яшириб олиб чиқдим. Кейин кўчага – онамнинг кўзи етмайдиган жойга борганда алиштириб олдим.\nШу билан пахта даласига кириб кетдик. Қуёш кўтарилиб кун исигач, кастимни ечиб, эскисига ўраб, эгатга қўйдим. Кейин белги бўлиши учун чеканкадан четда қолиб, бўйим баравар ғовлаган баланд бир ғўза поясига пахта толасини илдирдим.\nПахта зўр, қийғос очилиб ётибди. Завқ билан басма-басига терамиз. Аниқ эслайман, ўша куни бир юз етти кило терганман. Унгачаям, ундан кейинам бунча теролмаганман.\nКейин кеч бўлиб, ҳамма қайтиш тараддудини ола бошлади. Мен ҳам охирги пахтамни торозидан ўтказиб, тиличкага топширдим. Сўнг кийимларимни оламан деб далага қайтдим. Лекин пахтадан белги қўйганим эгат йўқ-да! Белгиям йўқ, эгатам йўқ. Тахмин олиб югуриб излай бошладим. Катта дала. Атрофни қоронғулик қоплаб боряпти. Унинг устига тиличканинг устидаги жайкунчи “келинглар-оооо!” деб бақириб, баттар шоширади.\nЭнди нима қилдим?! Онамга нима дейман?! Мактаб очилганда нима кийиб бораман?!\nШунга ўхшаган ўйлар ичимни тирнайди. Камбағалчилик, бир кийим титилиб адо бўлгунча ёки бўй ўсиб сиғмай қолгунча кийилади...\nҚоронғулик билан бирга ичимга қўрқув ҳам ёпирилиб кела бошлади. У ёққа югураман, бу ёққа югураман, аммо, қани, кастим ўлгур топилса?! Борган сари умидим узила бошлади. Ўкириб йиғлагудек ҳолга келдим. Шунда...\nШунда Оллоҳим менга Ўзини эслатди. Ўзига минг-милён марта шукурлар бўлсин-ей! Тепамдан дилгир бўлиб, зир югураётганимни кўриб-кузатиб турган Раббимнинг гўдаккина бандасига раҳми келди – Ўзини эслатди. Лоп этиб, миямда Оллоҳ топиб бермаса, ўзим тополмайман, деган фикр чарақлади. Чўк тушдим. Бошқалар кўриб қолишидан уялиб, бошимни яна ҳам пастроқ эгдим. Қўлимни кўтариб, Ўзига ёлвора кетдим. Бошқа чорам йўқ эди. Ўшанда айнан нималар деб илтижо қилганимни эслай олмайман. Аммо ўзимнинг тилимда Уни таниганимча сўрадим. Лекин ишониб сўрадим. Қатъий сўрадим. Ялиниб-ёлвориб сўрадим. Гўёки ҳаёт-мамот масаласини сўрагандай сўрадим.\nЎзига ҳамду санолар бўлсин! Ўрнимдан туриб икки қадам ташлар-ташламас, ерда ёйилиб ётган иккала камзулимга ҳам кўзим тушди. Кимлардир ўйнаб отиб юборган, шекилли-да. Дарҳол олдим-у мошинага қараб югурдим. Хурсанд бўлганимдан Раббимга раҳмат айтишни ҳам унутган бўлган бўлишим мумкин ўшанда. Аммо бир нарсани англаган эдим: Оллоҳ бор, У ҳамма нарсани кўриб-билиб туради. Лекин бу англамимни ҳеч кимга айтганим йўқ. Уйдагиларга кастимни кийиб кетганимни билса, койишади, деб айтмадим. Дўстларга эса, устимдан кулади деб. Чунки бизга Худо йўқ деб озмунча уқтиришармиди?\nКейинчалик ҳам Эгамни ростакамига таниганимга қадар бир неча марта ёлворишимга тўғри келган. Аммо ҳамма сўраганларимниям олавермаганман...\n26-03-2019, 15:34, Ҳаёт тарзи


Абдураҳмонов ишда, Мирзаев навбатчи — Ҳокимлар Янги йилни қандай нишонлайди? - Халқ сўзи\n20:04 31 Декабрь 2020 Жамият\nАлбатта, Янги йил оилавий байрам, бу кунда барча оила аъзолари дастурхон атрофига йиғилади. Ҳарбийлар, шифокорлар, айрим давлат ташкилотларида, сменали асосда ишлайдиган инсонлар янги йилни ўз ишхонасида, хизмат вазифасини бажараётган вақтда кутиб олади.\nҲокимлар-чи? Ўзбекистонда вилоят ҳокимлари янги йил байрамини одатда қандай кутиб олади, оила даврасидами ёки ишхонада? «Халқ сўзи» айрим ҳокимлардан бу саволларга жавоб олди.\nМаълум бўлишича, Андижон вилоятида корхона-ташкилот ва муассасалар раҳбарлари, жумладан, вилоят ҳокими Шуҳратбек Абдураҳмонов Янги йилни ўз иш жойида кутиб олади.\n«Биз Андижон вилоятининг 3 млн. 172 минг 116 нафар аҳолиси тинчлиги, осойишталигига масъулмиз. Халқимиз байрамни кўнгилдагидек нишонлаши учун ҳамма шароитни яратиш, байрам тадбирларини кўнгилдагидек ўтказишларини таъминлаш шу куннинг энг катта вазифасидир. Шу сабаб шу куни вилоятдаги барча раҳбарлар ўз иш жойларида бўлади ва Янги йилни хизмат фаолияти давомида кутиб оладилар. Биз учун вилоятимиз аҳолисининг тан-сиҳатликда, тинчлик-хотиржамликда ўтган ҳар бир сонияси катта байрамдир!”, дейди вилоят ҳокими Шуҳратбек Абдураҳмонов.\nСирдарё вилояти ҳокими Ғофуржон Мирзаев ҳам Янги йилда ишдан чиқишга шошилмайдиганлардан экан.\nВилоят мухбиримизнинг аниқлашича, Сирдарё вилоят ҳокими Янги йил байрами куни ишхонада ўзи навбатчилик қилади, бу ҳар йили такрорланадиган ҳолат экан.\nБугун ҳам, у ҳокимликдаги кундалик қабуллардан сўнг Нурота туманидаги «Мурувват уйи»га бориб муассасада яшовчиларни янги йил байрами билан қутлаб, совғаларни топширган.\nҚайтишда эса ҳоким Ғозғон шаҳрида истиқомат қилувчи иккинчи жаҳон уруши иштирокчиси 96 ёшли Турсунқул ота Эргашевни байрам билан қутлашга ҳам улгурган.\nҚабулига келганлар билан ҳам гаплашган.\nВилоят ҳокими куннинг, қолган қисмидаги ўз режаларини қуйидагича баён этган.\n«Биз ҳар йили ака-ука, опа-сингиллар соат тўққиздан ўтиб, туғилиб вояга етган ҳовлимизга йиғиламиз. Ота-онамизни байрам билан қутлаб, кейин тарқаламиз. Бугун ҳам шундай, ҳозир ҳожи бобони табриклаб, кейин уйга қайтаман. Янги йилни оиламиз фарзандларимиз даврасида кутиб оламан.\nНавоийда ҳар йили 30 мингга яқин киши Янги йилни ўз иш ўринларида кутиб олишади. Улар иши узлуксиз ташкил этилган НКМК ва «Навоий азот», «Қизилқумцемент», «Навоий ИEС» АЖлари ишчи мутахассислари ҳамда соғлиқни сақлаш муассасалари ва тинчлик, осойишталигимиз посбонларидир. Янги йил киргач, мазкур корхона ва ташкилотлар раҳбарлари билан боғланиб, байрам билан қутлаш баҳонасида вазиятдан огоҳ бўламан. Уйда қолиш ёки қолмасликни вазиятга қараб белгилайман», дейди Қобул Турсунов.\nСамарқанд вилояти ҳокими Эркинжон Турдимов ҳам янги йил байрами куни одатда кун давомида иш жойида бўлади. Айни дақиқаларда ҳам вилоят ҳокимлигида давлат ишлари билан банд. Навбатчилар ишининг боришини назоратга олган.\nШу ўринда бир маълумот, бугунги кунда самарқандликларни кўтаринки кайфиятда янги йилни кутиб олишлари учун шаҳарнинг аҳоли гавжум бўлган 7 та ҳудудида байрам арчалари ўрнатилган.\nМазкур арчалар атрофида 2020 йилнинг 15 декабридан 2021 йилнинг 15 январига қадар байрам тадбирлари, концерт дастурлари ва турли хил кўнгилочар томошалар намойиш этилмоқда.\nЭ.Турдимов тунги вақтда шаҳарнинг Кимёгарлар, Сўлим ва Фарҳод қўрғони ҳамда вилоят мусиқали драма театри биносининг олд қисми, Темирйўл вокзали, Саттепо маскани ва Қорасув массивида ўрнатилган мазкур янги йил арчаларининг барчасига шахсан бориб, аҳолининг байрам кайфияти билан қизиқади. Шунингдек, бу жойларда фуқаролар хавфсизлигини таъминлаш ҳамда уларнинг пандемия қоидаларига риоя қилаётганлигини ўрганади.\nҚашқадарё вилояти ҳокими Зойир Мирзаев Янги йил кириш дақиқаларида оиласи даврасида бўлади.\n«Ҳар йили Мустақиллик, Наврўз ва Янги йил байрамларида Президентимиз табрикларини оилавий эшитиш одат тусига кириб қолган. Бу ҳолат кўпчиликда кузатилса керак. Шундай экан, телефон орқали бўлса ҳам самарқандлик қариндошларни табриклаб, бироз Қарши шаҳридаги ўзгаришларни кўздан кечириб, айниқса, коммунал соҳада вилоятимизда муаммо чиқмаслигига амин бўлганимдан сўнг уйга ошиқаман», дейди вилоят ҳокими.\nМатериал вилоят мухбирлари С.Ҳусанов, А.Шерназаров, Т.Эшбоев, А.Йўлдошев, Ф.Бозоров маълумотлари асосида тайёрланди.


04.07.2018 15:42 0 3269\nУкраиналик фуқаролар уюшган жиноятчилар ҳамда махсус мослама ёрдамида «Orient Finance Bank»ни ўмармоқчи бўлганида Тошкент шаҳар ИИББ ходимлари томонидан ушланди, деб хабар бермоқда «UzNews.uz».\nМаълум бўлишича, 2018 йил 26 февраль куни «Москва-Тошкент» авиарейси орқали Тошкентга ташриф буюрган Украина давлати фуқаролари ва вақтинчалик Тошкент шаҳри Мирзо Улуғбек тумани М-1да яшовчи Ш.В. ва вақтинча Мирзо Улуғбек тумани Бўзбозор кўчасида яшовчи Б.В. уюшган жиноятчи бўлган С.А.нинг режаси асосида А.Навоий кўчасида жойлашган «Orient Finance Bank» Шайхонтоҳур филиалига депозит қутиси очиш мақсадида киришган.\nУлар шу банкда депозит қутиси очиш баҳонасида 18 маротаба кириб, жиноятни содир этишлари учун барча нарсаларни кузатишган. Ўзларига тегишли бўлган видео кузатув мосламаси орқали эса қутилар сони ва уларнинг қаерда, қандай жойлашганини мукаммал ўрганишган. Пухта тайёргарликдан сўнг эса, Қирғистон Республикасидан кириб келган қутиларни очиш махсус мосламаси ёрдамида жиноий ҳаракатларини содир этишга киришишган.\nЎғрилар жиноят содир этаётган вақтларида Тошкент шаҳар ИИББ Жиноят қидирув ходимлари томонидан қўлга олинган.\nҲозир ушбу ҳолат бўйича жиноят иши қўзғатилиб, Тошкент шаҳар ИИББ ТБ томонидан тергов ишлари олиб борилмоқда.\nўғри банк Orient Finance Bank украиналик


YouTube тожик мухолифатининг «Ислоҳ ТВ» телеканалини ёпганидан бир кун ўтиб яна блокдан чиқарди\nYouTube тожик мухолифатчиси Муҳаммадиқболи Садриддинга тегишли бўлган «Ислоҳ ТВ» ёпилганидан бир кун ўтиб яна блокдан чиқарди. YouTube ушбу канални ҳақорат ва таҳдидларни ўз ичига олган контентни чоп этиш юзасидан кўплаб шикоятлардан сўнг «ҳамжамият қоидаларини бузгани учун» блокланганини айтди.\nАйни пайтда Тожикистон ҳукумати Муҳаммадиқболи Садриддинни нафрат қўзғатиш ва терроризмни тарғиб қилишда айбламоқда.\n«Ислоҳ ТВ» асосчиси Муҳаммадиқболи Садриддин 21 декабрь куни Озодлик радиосига сўнгги икки кун ичида сайт ҳужумга учрагани ва YouTube текширув тугагунига қадар «Ислоҳ ТВ»ни блокировка қилишга қарор қилганини айтди. Канал асосчиси каналга қўйилган барча айбловларни рад этганидан бир кун ўтиб блокдан чиқарилди.\n«Бу бизнинг нашрларимиздан жуда норози бўлган тожик расмийларининг иши эканини биламиз. Улар сабоқ олиб, хатоларини тўғрилаш ўрнига, каналимизни ёпиш учун қўлдан келган барча ишни қилишяпти», — дейди Муҳаммадиқболи Садриддин.\n«Ислоҳ ТВ» 150 мингдан ортиқ обуначига эга. Сайтда Тожикистон расмийлари ҳақида кескин ва ошкора мақола ва видеолар чоп этилади. Расмийлар ва ҳукуматпараст экспертлар Муҳаммадиқболи Садриддинни журналист одоб-ахлоқ қоидаларига риоя қилмасликда айбламоқда.\nМуҳаммадиқболи Садриддин Европа давлатларидан бирида сиёсий бошпана олди. Сўнгги бир неча йил давомида у мухолифатдаги Isloh.net сайти ва YouTubeдаги «Ислоҳ ТВ» бош муҳаррири бўлиб ишлаган. Муҳаммадиқболи Садриддин Тожикистонда фаолияти тақиқланган Ислом Уйғониш партиясининг собиқ етакчиларидан бири Қаландар Садуридинзоданинг ўғли.\n«Ислоҳ» сайти тожик расмийларининг сиёсатини танқид қилади, ҳокимиятнинг энг юқори поғонасидаги коррупция, шунингдек, Тожикистондаги кўплаб муаммолар ҳақида фош қилувчи мақолалар чоп этади.\nЎтган йилнинг октябрь ойида Тожикистон Бош прокуратураси Муҳаммадиқболи Садриддинга нисбатан фирибгарлик моддаси бўйича жиноий иш қўзғатилганини маълум қилган эди.\nНазорат органи мухолифатчи журналист уч нафар Тожикистон фуқаросининг 430 минг доллар миқдоридаги маблағини ўзлаштирганини даъво қилмоқда. Аммо Муҳаммадиқболи Садриддин «Озоди» радиосига берган интервьюсида бу айбловларни рад этди.


Тожикистоннинг Қўрғонтепасида терактни ташкиллаштирган шахс умрбод қамоққа ҳукм қилинди\nҚўрғонтепадаги портлаш бўйича бош фигурант Шарифжони Зокир Тожикистон Олий суди ҳукми билан умрбод озодликдан маҳрум этилди.\nОлий суд судьяси Муҳаммад Кенжазода 28 сентябрь куни баёнот бериб, 12 март куни ҳарбий прокуратура ва Хатлон гарнизони ҳарбий суди бинолари олдида юз берган портлашлар Шарифжони Зокир ва унинг мактабда ўқийдиган укаси Ражабжони Зокир томонидан уюштирилганлигини айтди.\nСудьянинг сўзларига қараганда, Шарифжони Зокир “Ислом Давлати” гуруҳи ғояларни тарғиб қилиш ва бесоқолбозни ўлдирганликда ҳам айбдор деб топилди.\nТожикистон Олий суди жиноий иш бош фигурантининг укаси - 9 синф ўқувчиси Ражабжони Зокирни 5 йил қамоқа ҳукм қилди. Яна 3 фигурант Равшан Файзиев, Рустам Амирхўжаев ва Саъди Саидов 13 йилдан 15 йилгача озодликдан маҳрум қилинди.\n2017 йилнинг 12 март куни кечқурун Қўрғонтепа шаҳрида ҳарбий прокуратура ва Хатлон гарнизони харбий суди бинолари олдида портлаш юз берди. Портлаш оқибатида Қўрғонтепа шаҳридаги Технология лицейида қоровул бўлиб ишловчи Бахтар туманида истиқомат қиладиган 67- ёшли Ҳасанбой Раҳмонов вафот этди. Унинг жасади Хатлон гарнизони ҳарбий прокуратураси биноси яқинидан топилди, дея маҳаллий расмийлар хабар берди.\nТерговчиларнинг баёнотига кўра, Ҳасанбой Раҳмонов ҳодисанинг тасодифий қурбонига айланган. Уларнинг айтишича, портловчи воситалар кимдир кўриб ва олиши учун атайлаб кўринарли жойга ташлаб кетилган. Бу жиноятни содир этишда беш киши айбланди, дея хабар қилган эди Хатлон вилоят прокурори Насрулло Маҳмудзода.\nКейинчалик портлаш ташкилотчилари уларнинг нишони россиялик харбийлар бўлганлигини тан олишди. Терговчилар баёнот бериб, бу гуруҳ томонидан Қўрғонтепада яна битта портлаш уюштирилганини айтишди. Қўлбола портловчи мослама «Билайн» мобил алоқа компанияси ходимининг автомобилига ўрнатилган эди. Ўшанда қурбонлар бўлмаган эди.